text:
Vit kanna KT trygdina, finna hol og veita frágreiðingar um hvussu støðan er. Við líðandi kanningum, kunnu vit tryggja at KT trygdin er á einum høgum støði.
Trygdartænastur vit veita
Áhaldandi eftirlit
Tryggjar at vanlig álopstól, ið kunnu fáast á netinum, ikki gera fyritøkuni skaða. Vit seta upp skipan til at leita eftir veikleikum einaferð um vikuna. Hetta kannar eisini um skipanir eru dagførdar. Vit fylgja við og lata fyritøkuni frágreiðing mánaðarliga.
Málrættað álop
Við málrættaðum álopið røkkur fyritøkan einum hægri trygdarstøði – vit fara útum tey vanligu álopstólini, og arbeiða sum ein teldusníkur, ið fór málrættaður móti fyritøkuni.
Fysisk trygd
Fysiska trygdin og atgongd til búnað verður kannað – vit skulu tryggja at servarar, teldur, fysisk tól, skjøl og útbúnaður annars, eru væl vard ímóti vandum.


c: text/html

text:
Árni Gregersen, ting.fo 01.08.2017 (10:14)
Ringar tíðir koma, men vit vita ikki nær
Samgongan setti sær fyri, at fáa naklrar nýskipanir.
Nú er stjórnarskipanin løgd alment fram til hoyringar og vónandi fer eitt samt Løgting at senda uppskotið til fólkaatkvøðu næsta ár, segði Annita á Fríðriksmørk, framsøgukvinna fyri Tjóðveldi.
Hon vísti á, at talan er ikki um eitt samgongumál og tí vónaði hon, at allir flokkar kunnu semjast um uppskotið, sum helst enddar í eianri grein 25 - nevnd við umboðum fyri allar flokkar..
Størsta avbjóðingin hjá føroyskum samgongum er at gera broytingar í góðum tíðum. Tað hava vit ikki dugað serliga væl - og tí er tað ofta onnur, sum noyða okkum at gera broytingar, tá ið ella stendur til.
Hendan samgongan hevur sett sær fyri at gera broytingarnar nú, meðan tíðirnar eru góðar. Tað ger, at sveiggini eru minni, segði Annita á Fríðriksmørk.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Regin Dahl:
Tann hugsan, sum ikki kann berast fram á móðurmálinum, er ikki verd at verða hugsað, segði Rasmus Effersøe onkuntíð.
Føgur og djørv orð; so djørv, at eg ræðist stundum. Men ósvitaligt er tað, at tann hugsan, ið borin verður fram í óreinum skapi, hon er ongum til bata; hon ger bara ilt verri.
Leysasøkk 1944
Tóroddur Poulsen:
Tað søgdu vit ongantíð. Og tí er tað í tøkum tíma, at vit siga tað. Tann, sum ikki sigur sum fyrr, kann siga tað nógv betur. Ongantíð siga vit tað.
Sót og søgn 117
Sum eingin annar ger Tóroddur Poulsen støðugt málið
nýtt fyri okkum. Sum ein sannur elskari handfer hann tað og fær tað at skyggja, darra, hamskiftast og vísa ótømandi fjaldar eginleikar. Spei, sjálvspei, groteskur humor skola burtur sjálvhátíðarligar verjugarðar og trongrúm í tí vanabundna, og sjónarringurin broytist. Tann veruligi humorin fær dýpd frá harminum, og sorg og sút um vantandi skilning og einsemi, sum harav stendst, breddar aftan fyri tann dynjandi skelliláturin.
Skaldið Tóroddur Poulsen, føddur í Havn í 1957, hevur latið ikki færri enn ellivu bøkur úr hondum, síðan tann fyrsta kom í 1984. Tær níggju eru yrkingasøvn, tvær eru prosabøkur Reglur og Sót og søgn. Tað eru tær, sum skulu umrøðast her.
Yrkingasøvn Tórods eru:
Botnfall 1984
Fullir einglar 1986
Heilagt kríggj 1988
Innivist 1989
Navn nam við navn 1991
Villur 1992
Eygu á bliki 1993
Reglur 1994
Steðgir 1996
Sót og søgn 1997
Speispei spei 1999
Longu av fyrstu tíð vóru týdningarmestu eyðkennini til staðar í tekstinum hjá Tóroddi: vanligur gerandismálburður verður kvinkaður við tí úrsliti, at tann tryggi normaliteturin rivnar og vit kaga inn í tað groteska og surrealistiska. Orðini upplivast sansaliga, tey standa, best sum er, úrlatin og hava mist tey mongu løgini, sum hevdin hevur lagt uttan á tey. Frá bók til bók hevur Tóroddur í vaksandi mun gjørt orðini og teirra villa lív í og uttan fyri skaldskapin til tema. Í hondum hansara nøra orðini seg ótálmað og óskilvíst eins og løgin dýr av einum ókendum knøtti og fara at láta við oyrunum: „skaldabøka“, „tjóðskaparnar“ (Villur 1992) og onnur. Orðini eru ikki bara miðil hjá skaldinum, men skaldið er eisini miðil hjá orðunum:
tá tað seinasta orðið
hevur sagt seg úr mær
fái eg mær starv sum steinur
so eg sleppi undan
at vera tann fyrsti
at kasta eftir myndunum
ið orðini hava gjørt
Steðgir 1996
ella:
Tá pensilin einaferð leggur meg frá sær.
Reglur 27
Málarin hevur v.ø.o. ikki treytaleyst vald á penslinum og skaldið ikki á orðunum; tey hava sína egnu tilveru, sum skaldið stendur bæði innanfyri og uttanfyri. Hann velur tey, men hann kann ikki benda tey undir sín vilja: tey hava eina fortíð og ein millummenniskjansligan uppruna og ikki at gloyma sansalig eyðkenni, sum ikki skerast burtur. Tak eitt nú bókarheitið Navn nam við navn (1991), ið krevur at varrarnar nertast og ljóðar næstan sum nammi-nammi-namm. Hetta hevur yrkjarin sjálvur undirstrikað fyri okkum tornomu, tá ið hann umdoypti bókina til Nertandi nøvn. Hvat hendir, tá ið tey røttu orðini koma saman, spyr yrkjarin og fer til verka.
Og sjónin vil eisini hava sítt:
Tími ikki at lesa upp. Stavirnir síggjast ikki tá teir koma úr munninum
Reglur 96
Orðini kunnu taka ein á bóli, tá ið tey stúgva seg saman undir tølandi merki rímsins:
Rímið kann fáa teg at siga slíkt tú ikki meinar
Reglur 22
Eitt høvuðsverk hjá Tóroddi Poulsen er Reglur, Eitt Brotsverk (1994), fyrsta prosabók hansara. Hon er skaldskaparfrøði ella poetikk og samstundis er hon skaldskapur. Hon viðger listskapan, mentan, list- og bókmentaumrøðu, málkjak, trúgv.
Reglur hava sín sera orginala ytra form, sum er partur av merking teirra, „boðskapinum“. Hyggja vit at innihaldsyvirlitinum, sæst, at bókin hermir eftir vísindaligum ritgerðum: Fyrst kemur „Inngangur“, síðan sjálv ‘ritgerðin’, og hon er í tveimum: „Reglur“ bls. 11-129, og „Eitt brotsverk“ bls. 13-128 – v.ø.o. eru hesir báðir partarnir flættaðir hvør inn í annan. Á bls. 130 kemur síðani „Niðurstøða“, sum er fýra 4-regluørindi, og til endans „samandráttur“ í tveimum 4-reglu-ørindum.
Tað gerst kortini skjótt greitt, at tað strangvísindaliga innihaldsyvirlitið er ein keipumynd, ið ger gjøldur burtur úr, at vísa seg, stak objektivari skriving um eitt nú evnið, ið Reglur snýr seg um, nevniliga skaldskap og skaldskaparfrøði.
Uttan fyri tann hermetiska formin, sum innihaldsyvirlitið vísir, er fremst í bókini „Fororð“, ein stutt skaldslig kunning um og fyrireiking til tað, sum aftaná kemur, og undir fororðinum stendur „á Hvørvismessu“ 1994! – ein keipumynd av tí føroyska mótanum at nýta ta anakronistisku tíðarfestingina við teimum gomlu messudøgunum, her við einari íspunnari messu. Undir fororðinum eins og uttan á permuni stendur „T. Poulsen“ í gásareygum. Gásareygu hava tann leiklut at lyfta tekst fram á serligan hátt, eitt nú til at vísa, at t.d. eitt orð ella setningur skal metast eftir serligum fyritreytum, eitt nú fremmandaorð ella orð, ið ikki eru alment viðurkend; somuleiðis sernøvn og harumframt sitat. Men at seta navnið á yrkjaranum í gásareygu uttan á bókini og undir fororðinum fellur uttan fyri vanliga nýtslu. Var tað navnið á bókini, sum stóð í gásareygum, so var tað sambært vanligum reglum. Men her eru leiklutirnir viðvendir: Verkið, bókin, hevur eina sjálvsagda tilveru uttan nøkur gásareygu, men tilvera skaldsins – sum skald – er til kanningar! Er tað skaldaverkið, sum skapar skaldið og ikki øvugt, eins og Michel Foucault sigur í greinini „Hvat er ein høvundur?“
Vinstrumegin á tittulblaðnum í bókini stendur eitt yvirlit yvir fyrri verk hjá Tóroddi við útgávuári; árstølini eru røtt, men øll sjey yrkingasøvnini eru umafturdoypt og hava fingið nýggj nøvn, sum merkja um leið tað sama sum upprunaligu nøvnini! – sosatt er alt á ferð, eisini tær gomlu yrkingarnar eru á fullari ferð móti umskapan eins og lívið! – eyðvitað í andsøgn við tann „vísindaliga“ hamin, sum kallar slíkt heimildafalsan og krevur neyvar stavrættar tilvísingar.
Teir báðir høvuðspartarnir í bókini, „Reglur“ og „Eitt brotsverk“, hava hvør sín søgupall.
„Reglur“ er fyrstapersónsfrásøgn, í høvuðsheitum avmarkað til kiosk við Eystaru bryggju í Havn; frásøgumaðurin avgreiðir viðhvørt í kioskini og er viðhvørt í rúminum aftan fyri avgreiðsluna og hoyrir tað, sum fer fram hinumegin. Inn í hugleiðingar hansara um fyrst og fremst orðini, málið, skaldskapin og skapan hansara koma orðaskiftið millum kunda og avgreiðslufólk, endurgivin partvíst á ávísum bygdamálum.
Hin parturin, „Eitt brotsverk“, fer fram í Svøríki; fyrstapersónsfrásøgumaðurin er føroyingur, ið fæst við at mála, og teksturin snýr seg um at mála. Samstundis snýr hann seg um at skriva júst „Eitt brotsverk“ – um mál og skaldskap eins og „Reglur“. Eins og kioskin í „Reglum“, so er myndaskapanin her tað ítøkiliga staðið, sum hugleiðingarnar spretta úr. Teksturin er settur upp sum ein surrealistisk dagbók við tíðarfestingunum „Vetur“, „Vár“, og aftur „Vetur“, síðan „Heyst“ og so „Vár“, harnæst „Kvøld“ o.s.fr. Spælt verður við samanfallið millum orðini „mála“ og „mál“.
Skaldskapurin og skaldskaparfrøðin í Reglum verða til í sera kropsligum rúmi. Kropsligir tørvir gera vart við seg og verða nøktaðir óatskilt frá tí skaldsliga. Og skaldskapurin verður lýstur gjøgnum myndburðir, sum byggja á likamið og tess virksemi. Á tann hátt verður eitt øki – skaldskapurin – sum siðbundið verður idealiserað og lyft upp um tann ítøkiliga og kropsliga veruleikan, flutt niður ájavnt við eitt øki av lívinum, sum siðbundið er lítilsmett og bannlýst – kroppin; v.ø.o. verður tignarskipanin útjavnað.
Ta liggur sera nær at seta hesi og onnur eyðkenni í Reglum í samband við karnivalismu og groteska lívsáskoðan eins og M. Bakhtin, undangongumaður í russisku formalismuni, nýtir hesi hugtøk í verkum sínum um Dostojevskij og Rabelais.
Bakhtin vil vera við, at vivendingin av øllum stigskipanum, sum eyðkennir fólksliga karnivalsmentan – samanblanding hennara av heilagum og veraldarligum, hábornum og láturligum – liggur aftan fyri ‘opin’ tekstasløg, t.d. skaldsøguna. Karnivalskar bókmentir lata fleiri, ymiskar, røddir reka myndugleikan hjá almennu mentanini úr hásæti; tær eru samrøðukendar og margraddaar. Ein týðandi táttur í karnivalismuni er tað groteska, sum setur tað ósambærliga saman og setur tað kropsliga í hásæti.
Tann fólksliga groteska lívsáskoðanin hevur eyrfornar røtur, men stóð sambært Bakhtin í hægsta blóma í karnivalsmentanini í miðøldum. Orðið groteskur var leingi nýtt niðrandi um taðð sum var høpisleyst, ónatúrligt ella andskræmiligt og láturligt í senn, bæði í bókmentum og myndalist. Hjá Bakhtin er tað groteska eitt meginhugtak í kanningini av verkum Rabelais og søgu látursins.
Tað groteska vendir sær móti øllum, sum er snøgt, endaligt, liðugt, móti einum og hvørjum almennum sannleika og lidnum loysnum viðvíkjandi lívs- og heimsfatan. Groteskt sipar til samanbrestin millum ósambærlig fyribrigdi, at ov nógv verður gjørt av ella at ónatúrlig ella bannlýst fyribrigdi verða sett fram í realistiskum búna uttan blygdan.
Reaktiónin hjá móttakarum/lesarum kann vera ymisk, frá at øtast og vamlast til at njóta ella vísa meinfýsni – ella alt hetta í senn. Í tí fólksliga groteska er láturin við yvirlutan. Endamálið við groteskari framseting er ofta at avdúka hykl, tabu og fordómar í samfelagnum og at vísa á alment menniskjaligar til-verutreytir. Harav dyrkanin av tí kropsliga og øllum kropsstarvsemi, øllum sum stendur út úr likaminum og øllum opum. Endatarmurin er miðdepilin í tí groteska, hann sum er útgongdin úr likaminum, ringvøddin, ið knýtir likamið at ævigu ringrás lívs og deyða og markið, har likamið og umhvørvið renna saman. Í hesum samrunanum, har mørk verða brotin niður, fer tað groteska fram. Í groteskari líváskoðan er búkurin bæði vøgga og grøv. Har kyknar nýtt lív, sum seinni skal doyggja og rotna, og haðani kemur skarnið, tøðini, ið lív sprettur av.
Tað er henda groteska fatanin av ringi lívs og deyða, sum skaldskaparfrøðin í Reglum byggir á. At eta og drekka og fáa tað av sær aftur við tí goragangi, ið fylgir tí, er eitt javndømi við andliga og listarliga skapan:
...fiskasuppan var frálík. Hon er komin til verðina á sama hátt sum henda bókin: tú tekur tað tú sjálvur hevur upplivað, og tað sum málið upplivir við tær
Reglur 7
Onnur prosabókin hjá Tóroddi, Sót og søgn (1997), heldur fram formliga og viðvíkjandi tema, har sum Reglur endar. Ringrásin er her eins og har galdandi skaldskaparfrøði – „Meiningin við øllum er at fara inn og koma út aftur“ (Sót og søgn bls. 5) – men tað merkir ikki, at alt er skaldskapur og list; tað krevjast ávísar fyritreytir bæði hjá yrkjarum og lesarum:
Tú mást duga at yrkja, áðrenn tú skrivar skaldsøgur. Duga at lesa yrkingar, áðrenn tú lesur skaldsøgur.
Sót og søgn 20
Tað seinna mestur eitt sip til ummælarinnur, tað fyrra eitt leysliga innpakkað sip til aðrar bókskrivarar. Eisini her er skrivingin og tær metingar, sum verða gjørdar, meðan hon fer fram, samanflættaðar brotmyndir av ítøkiliga umhvørvinum. Eisini her er kroppurin við, tað skrivaða verður ikki til uttan um hann og hansara lívfrøðiligu tørvir. Men tó er minni áherðsla á tað groteska her enn í Reglum.
Veðrið játtar yrkingini ein pensil, sum kitlar títt andlit. ... Kropp-urin er ein hurð til himmalin. Tá tú letur hana upp, er einki har. Vónandi er tað ikki so.
Sót og søgn 78
Í Sót og søgn er ikki so nógv gjørt burtur úr ytru byggingini sum í Reglum; hon hevur kortini „Inngang“ fremst eftir høvundin og „Eftirgang“ aftast, men hann er eftir skaldbróðurin Jóanes Nielsen. Annars er bókin ikki býtt sundur í kapittul ella partar. Hon er sett saman av stuttum og longri brotum í prosa, stuttum og longri yrkingum, summar við yvirskrift, aðrar ikki.
Í miðdepli er eitt yrkjaratilvit, sum vit kenna úr Reglum og øðrum bókum Tórodds, fult av hvøssum speii og sjálvsspeii, ein kritisk høvuðsrødd, hóast aðrar røddir tosa uppií. Teksturin, listuliga skrivaður, kyknar úr endurminningum, upplivan og eygleiðing úr umhvørvinum, mest í Keypmannahavn, men eisini í t.d. Havn, Reykjavík og París.
Yrkingar, ørstuttar søgur; einrøður, sagdar við ymsum røddum og á ólíkum máli; t.d. á bls. 120 eggjar ein einrøða til at pína og løsta skaldið á ræðuligasta hátt; ella bls. 111-112, har ein føroysk kvinna, sum hevur búð í Danmark í yvir 30 ár sigur lívssøgu sína við sínum egnu orðum. Í støðum samrøður, ofta keglandi ella uttan sínámillum fatan; tað er ikki tilskilað, hvør sigur hvat, t.d. bls. 13, 14, 15, 110, 117.
– Hvor kommer du fra?
– Færørne...
– Hvad laver du?
– Skriver...
– På hvilket sprog?
Sót og søgn 177
Eitt annað slag av útsøgn, sum bókin brúkar nógv, er hittinorðið, t.d:
Tað hevur altíð verið vandamikið at sagt sína hugsan. Men at siga meiningina hjá øðrum – kopisma er vandaleys.
Sót og søgn 117
Ein táttur í viðgerðini hjá Sót og søgn av tí at skriva og yrkja er nøkur hampiliga long brot um rithøvundin Antasiu, sum situr við telduna, meðan hon hugsar um menninar í lívi sínum, Hámus sum hon kríggjast við, og Vindmar, sum hon saknar. Hon hevði tó ikki skrivað so góðan skaldskap, um hann var heima; tá hevði hon gjørt ein góðan døgurða í staðin, men einsamøll fær hon sær fiskabollar úr dós og skrivar (bls. 121-122). Tað var hon, sum droymdi, at hon skrivaði...
Verkið. Tað stóra verkið, sum skuldi gera allar aðrar føroyskar bókmentir upp aftur meiri virðisleysari [sic] enn tær frammanundan vóru.
Sót og søgn 59
Tað (sjálvs)ævisøguliga er javnan til staðar, antin frásøgumaðurin møtir T.P. á trappuni ella vit hoyra um ein, sum er úr Havn og skal skriva nøkur frábrigdi yvir tekstir eftir skald, ið eins og Tóroddur búðu undir Varða í Havn:
Hann skuldi skriva eina variatón yvir misbrúkta byrjan eftir Varðafress. Og eina droymda variatión eftir annan Varðafress. og ein triðja; …
Tann fyrsta variatónin byrjar: Langt úti á tí kyksilvurlíknandi gólvinum...
o.s.fr. Framhaldið er meira beinleiðis týðing av byrjanini áDe fortabte spillemænd. Tað droymda frábrigdið eftir annan Varðafress er yvir Feðgar á ferð og er skaldsøgan í stytstu tulking, ið hugsast kann:
Tað liggur satt at siga ein kúgv á firði Seyrs. Hon sveimar og ætlar sær líkasum til havs, áðrenn fólk var á fótum morgunin eftir.
Sót og søgn 92
Her demonstrerar Tóroddur enn eina ferð ringrásarskaldskaparfrøði sína frá Reglum: tekur tvey høvuðsverk hjá føroyska bókmentastovninum, súlundar og endurskapar tey opinlýst. Varitiónin yvir skaldsøguna Feðgar á ferð er eisini liður í kanningini hjá Tóroddi av tekstsløgum og hvussu tey virka. Hann hurrar í báðum prosabókunum nógv um, hvørji tekstsløg tær bøkurnar ikki hoyra til; Í innganginum til Sót og søgn sigur hann m.a. um hugsanir sínar viðvíkjandi „slag“ í sambandi við ta bókina, at hon er ikki bókmentir, hon er ikki „framhøld“ av Reglum, og at ætlanini, hann eitt skifti hevur havt um at skriva eina siðbundna skaldsøgu, hevur hann slept, tí at hann helt at tann skaldsøgan fór at vera alt ov forútsigilig (bls. 5-6).
Sót og søgn er sambært sær sjálvari ikki bókmentir; og hon avnoktar, dømir í sand og øsku, er keipa og travesti av flestum bókmentaligum tekstsløgum. Serliga skaldsøgan verður happað, men yrkingin sleppur at kalla snikkaleys:
Tann einasti eg ræðist er Guð. Tí eg síggi Hann ikki. Fanan síggi eg, hvar eg so vendi mær. Hann ræðist meg. Og hann er keðiligur sum ein skaldsøga. Eitt tjúkt lag av støvi liggur á hornum hansara. Havi hoyrt, at Guð lesur yrkingar...
Sót og søgn 78
Helst meinast her við sokallaðar hevdbundnar skaldsøgur, eitt tekstslag, ið liggur ógvuliga fjart frá prosabókum Tórodds.
Ein av persónunum í „ikki-bókmentaverkinum“ Sót og søgn hevur eyknevnið kettukitlari – eitt orð sum á tórodskan hátt biður um at verða sagt hart; yvirhøvur er ljóm-tátturin ein týðandi táttur í báðum prosabókum Tórodds. Ljómtátturin hoyrir annars í hevdbundnari viðferð av tekstsløgum til yrking, men ikki til prosa. Eitt annað dømi um, at ljómurin hevur stóran leiklut, er ein travesti av einum náttúrufrøðiligum teksti eins og t.d. Fuglabókini eftir Mikkjal á Ryggi ella kanska einum teksti við nógvum nýgjørdum fuglanøvnum; men tann sum ikki kennir tær hevdbundnu fuglalýsingarnar kann kortini lesa hesa sum eina innbjóðing til hugflogið:
Møsnúlin er minni enn dyngváppan. Hann er sprøklutur, men hevur ikki so nógvar veingir. Og fjaðrarnar kunnu teljast á tveimum hondum. Tí flýgur hann so misjavnt. Frammanifrá kann nevið tykjast at vera heldur stutt, men hyggur tú frá síðuni, er tað ikki so galið kortini. Klørnar eru átøkar klónum á hundi í dreymi. Um náttina situr mjøsnúlin [sic] onkustaðni og sæst ikki so væl í myrkri, men, tá tað lýsir í, er hann líka lættur at bera eyga við sum alt, ið sæst. Á sumri leita summir til lýggjari lond, eitt nú Føroya. Reiðrið líkist dyngváppureiðri. 7 egg plaga at liggja har, eitt til hvønn dag í vikuni. Bøgan er størri enn steggin. Ungarnir eru bláir við ljósareyðum prikkum. Vit ynskja teimum vælkomnum hendavegin.
Sót og søgn 74
Eg fann teg nú aftur, nú andi tín / teg loysa úr fjøtrum bað.
Christian Matras 1938
Skal eg hava henda partin við? Vísa hvussu eg geri, tá eg sleppi orðinum leysum úr fongslinum í býnum Patos, har sprelskir desperados ganga hjólbeintir og endurgeva tað, onnur sleva, tá tey eru smá.
Sót og søgn 100
Prosabøkurnar hjá Tóroddi gera sína egnu heild av brotkendum modernaðum margfeldi og eru í list og komopleksiteti ájavnt við aðrar modernaðar vesturlendskar bókmentir. Hjá Tóroddi er (upp)loysingin lívsjáttandi heldur enn kynisk og nihilistisk, sum hon annars kann vera. Tað er tí, at hansara groteska realisma hevur láturin við og skíggjar kortini ikki ræðuleika og vanda.


text:
Flestu av tykkum hava væntandi sæð filmin High Fidelity (um ikki, so burdu tit hugt at honum beint nú). Filmurin er baseraður uppá bókina eftir Nick Hornby (1995). Eg lesi hana nú, og eg eri bitin. Hon er serliga áhugaverd um man veit eitt ting ella tvey um tónleik, og man kann argumentera fyri at vinyl er feitasta tónleika-formatið nakrantíð. Mær dámar væl at lesa hana; hon er løtt, stuttlig og original. Fylt við tónleika og film referansum, topp 5-listum, bretskum gerandisdegi, hartasorg og dumma-lagi.
Hetta er annars mín marts-2015 bók. Eg havi havt eitt projekt koyrandi síðani 2012, ið eitur "Ein bók um mánaðin". Tað hevur gingið væl higartil at hildið meg til tað. Tað ljóðar kanska ikki av nógvum, og fleiri sum eg kenni lesa minst eina bók um vikuna, men fyri okkum onnur er hetta akkurát fyri. Og eftir 3 ár er knokkurin hjá mær 38 bøkur ríkari.


text:
Orð: O. J.
Lag: Mellom bakkar og berg
1. Standa fjøllini reyst móti norði,
reisa hátt sínar tindar í ský,
minni reystligt ei fólkið varð borið,
tað, ið livir í Norðoyar bý.
2. Hetta fólkið varð gitið so víða
fyri stríð tess mót hatur og makt.
At tað órættin kom til at líða,
varar fólkið til enn meira vakt.
3. Ikki hatur og makt skulu valda
hesum fólki, í Norðoyum er,
tað kann lækna- og landsstýrið halda,
teirra vald tó mót endanum ber.
4. Treystligt fólkið stóð saman við megi
fyri rættvísi, trúskap og frið,
tað skal sannast á komandi degi,
tað var mál teirra og teirra mið.
5. Treystligt fólkið enn saman skal standa
móti lygn, móti hatur og makt,
inntil rættferð er komin úr vanda,
inntil lygnin og hatrið er rakt.


text:
Stuðla bíbliuútgávu á gerandisføroyskum
mentan02-06-2017 - 08:48 - Jóanis Nielsen
Komandi sunnudag, hvítusunnudag, hevur Føroyska Bíbliufelagið talvudag í flestu fólkakirkjunum kring oyggjarnar.
Endamálið hjá Bíbliufelagnum er at geva út Bíbliuna, partar av henni og annað uppruna føroyskt og týtt tilfar til allar aldursbólkar.
Arbeiðið hjá Bíbliufelagnum verður fíggjað við limagjaldi og gávum og tí er talvudagurin ein góður fíggjarligur stuðul til virksemið hjá Bíbliufelagnum.
Innsavnaði peningurin, fer í ár serliga til bókaútgávur. Seint í summar, kemur ein barnabíbil fyri smærri børn út og arbeitt verður eisini við heilt nýggjari umseting av allari bíblini úr grundmálinum, sum Hans Jacob Joensen, frv. bispur hevur latið úr hondum .
Tað sum tó fyllir mest í ár, er útgávan av nýggja testamenti á gerandismáli, ætlað ungum og bíbliufremmandum. Hetta stórverk er umseting hjá Hera Tróndheim av “Den nye Aftale” hjá danska bíbliufelagnum og væntast at koma út seint í heyst.
Nú Føroyska Bíbliufelagið er vorðið sjálvstøðugur limur í Sameindu Bíbliufeløgum (United Bible Societies) saman við 118 øðrum londum, stuðla vit eisini altjóða bíbliuarbeiðnum, so tey, ið onga bíbliu eiga, kunnu lesa bíbliuna á sínum egna máli. Stuðul er fyrr latin India, Ukraina, Pakistan og Filipsoyggjunum.
Bíbliufelagið er eisini virkið við heimasíðu www.biblia.fo og Facebook síðu. Eisini hevur felagið útgivið eina framúrskarandi bíbliu-app til snildtelefonir og teldlar.
Meiri fæst at vita um Bíbliufelagið á www.biblia.fo


text:
Aðalfundur og alment tiltak um Ísland og kvotaflóttafólk tann 27. apríl 2017
Vit vilja bjóða øllum limum at vera hjartaliga vælkomin á aðalfund hjá Amnesty International Føroya Deild.
Aðalfundurin byrjar kl. 17.00 til 18.30 í Posthúskjallaranum 27. apríl.
Á skránni verður m.a. stovnan av eini tilvísingarnevnd, sum framyvir skal tryggja, at nevndin í Amnesty livir upp til altjóða krøv um fakligheit og ymiskleika. Eisini hava vit fingið uppskot inn um at broyta navnið á felagsskapinum í Føroyum frá Amnesty International Føroya Deild til Amnesty International Føroyar. Vit fara somuleiðis at umrøða innihald í uppskoti til bygnaðarbroytingar, sum skulu samtykkjast á altjóða aðalfundi í august.
Hevur tú hug, ella kennir tú onkran, sum hevur hug at gerast virking í Amnesty ella í nevndini hjá Amnesty, vinarliga set teg í samband við skrivstovuna á amnesty@amnesty.fo.
Eftir aðalfundin verður alment tiltak um Ísland og kvotaflóttafólk byrjar kl. 19.30 í Posthúskjallaranum.
Sum ein part av arbeiðinum at lýsa flóttafólkaevnið, hava vit bjóðað tveimum umboðum út Íslandi at greiða frá, hvussu Ísland hevur átikið sær leiklutin at hjálpa kvotaflóttafólki seinastu nógvu árini. Endamálið við kvøldinum er at skapa innlit í kvotaflóttafólkaskipanina hjá ST og at fáa eina mynd av, hvussu Ísland hevur samstarvað við ST um at hjálpa nøkrum útvaldum menniskjum í neyð.
Linda Rós Alfreðsdóttir hevur arbeitt við evninum seinastu 10 árini sum fultrúi í íslendska vælferðarmálaráðnum, og hon fer at greiða frá íslendsku skipanini við kvotaflóttafólkum, og hvussu myndugleikar og sivilsamfelag átaka sær hesa avbjóðing saman við m.a íslendska Reyða Krossi.
Síðani fer Zahra Mesbah at greiða frá hennara upplivingum. Zahra kom til Íslands saman við systur síni og mammu síni sum kvotaflóttafólk úr Afganistan í 2012. Hon fer at greiða frá sínum persónligu upplivingum við at gerast partur av íslendska samfelagnum, og hvussu íslenngar hava tikið ímóti henni, sy
stur og móður.
Kvøldið verður stýrt av Una Holm Johannesen, sum fer at seta upplegghaldarunum spurningar, eins og áhoyrarar sjálvsagt eisini fáa høvi at seta spurningar.


text:
Hent at vita
C4
Meira um bilin
(Prísirnir í tekniske specifikationer eru danskir, og tí ikki eftirfarandi)
KOYRIGLEÐI OG TRYGD Í HÁSÆTI
Tað er ikki uttan orsøk, at C4 fleiri ár í rað hevur verið mest seldi persónbilur í Føroyum. Í einum C4 er koyrigleðin og trygdin í hásæti. Hetta ger bilin sera væleygnaðan bæði til býðar- og landavegskoyring.
C4 fæst í trimum útgávum: Live, Feel og Seduction - og nú eisini Upgrade.
Vit útgerð sum radio við MP3-spælara og Bluetooth, bakkisensorum, bakkikamera, blindvinkul-alarm, ferðaavmarking og fartpilot, glastak o.s.fr. ber til at velja júst ta útgávuna, sum hóskar best til tín tørv.
Bilurin er sera rúmligur innan, hevur hóskandi pláss til minni viðføri sum, telefon, vatnfløskur, mappu, o.l., umframt at hann hevur eitt viðførsirúm sum rúmar heilum 408 litrum.
Ein samanrenning av nýggjastu motortøkni - sum eitt nú Blue HDi-motorurin, Stop&Start-system - og lágari vekt, ger at bilurin hevur eitt lágt CO2-útlát, dálkar minni og koyrir upp til 26,3 km pr/litur.
Hevur tú spurningar um bilin, sum ikki vera svaraðir á hesu síðu, ella kundi tú hugsað tær at roynt bilin, ert tú altíð vælkomin at seta teg í samband við okkum.
Samband
Hevur tú fyrispurningar ert tú vælkomin at seta teg í samband við okkara søluleiðara.
Finn Baldvinson
Søluleiðari
Tel. 36 36 67
Fartel. 28 36 66
Teldupostur. finn@waagbilar.fo


text:
Saman við Tórshavn Marathon skipar Krabbameinsfelagið fyri gongu½maraton 3. juni 2018. Okkum tørvar vaktir!
Okkum tørvar vaktir til gongu½maraton
Dan Klein --- 09.05.2018 - 08:22
Aftur í ár skipa Bragdið og Krabbameinsfelagið fyri marathon renning og gongu½maraton í Tórshavn.
Í hesum sambandi hava vit brúk fyri nógvum hjálparfólkum og vit heita á øll sum hava hug at hjálpa til og stuðla okkum, um at tekna seg. Vit hava serliga brúk fyri hjálparfólki úti á rutuni, sum kann standa vakt og til at hjálpa og vegleiða rennarar. Eisini er neyðugt at ansa eftir, at koyrandi ferðsla ikki kemur inn á vegir har runnið verður. Øll fáa neyva kunning áðrenn.
Atlantic Airways Tórshavn marathon verður sunnurdagin 3. juni og byrjar kl. 13. Vaktirnar byrja tó kl. 12:45, tá vegirnir stongja. Vegirnir eru stongdir til kl. 19.00. Tó er ein partur sum letur uppaftur kl. 14:30. Vit hugsa okkum at vaktirnar standa uml. 2-3 tímar.
Aftaná vaktina eru øll vælkomin í Reinsaríið/Perlutorgið, til hugnaløtu, har hjálparfólk og rennarar hittast.


text:
Í samband við HM í inniróðri í Boston sunnudagin, fer at bera til at stroyma róðrarnar her á síðuni. Trýst á leinkjuna niðanfyri.
http://www.concept2.com/indoor-rowers/racing/world-irc/live
Tíðarætlanin fyri kappingina sæst niðanfyri:
http://www.crash-b.org/regatta/event-schedule/
Føroysku rógvararnir rógva í hesum bólkum:
Dánjal Martin Hofgaard - Open Men Lightweight
Toni Dam - Senior Men 40-49
Jens Kristian Dam - Master Men Lightweight 30-39
Annetta C. Eidesgaard - Open Women
Jón Nónklett - Master Men 30-39
Ingibjørg Thomsen - Open Women Lightweight
Sarita K. Hansen - Open Women Lightweight
(Mint verður á, klokku...
Mere
Í samband við túrin hjá Róðrarsambandi Føroya til Boston í ár, hava vit fingið fíggjarligan stuðul frá ymiskum fyritøkum. Hetta er nevndin í Róðrarsambandinum sera, sera takksom fyri og vilja vit veita eina hjartans tøkk til allar fyritøkurnar fyri teirra íkast. Túsind takk fyri.
Fyritøkurnar eru hesar:
P/F Jókin
Café Natúr
Gummibátatænastan
Faroe Farming
Formula
Mest
Kiosk Activ
Miðberg
Borg
James Kelly Photography
Mere
Leygardagin 31. januar blivu Føroyar ein danmarksmeistara ríkari. Tá framdi Sverri S. Nielsen úr Miðvági tað bragd at vinna danmarksmeistaraheitið í bólkinum Menn Sen. B (19-22 ár) í inniróðri. Kappingin var hildin í Gladsaxe. Men ikki nóg mikið við tí. Sverri setti eisini nýtt danskt met við tíðini 5.53,2. Hetta var uml. 1 sekund skjótari enn næstbesta tíðin hendan dagin.
Í fjør vann Sverri DM saman við tveimum øðrum rógvarum, eftirsum hesir tríggir komu á mál við somu tíð . Men í gjár var eingin ivi, tí Sverri var bestur av øllum. Hjartaliga tillukku við sigrinum skal ljóða frá nevndini í Róðrarsambandinum.
Annetta C. Eidesgaard og Linda Reidarsdóttir Klein luttóku eisini í DM í gjár. Annetta bleiv nr. 6 í sínum ...
Mere


text:
Tað verður hervið gjørt kunnugt, at almennur býráðsfundur verður hildin hósdagin tann 19. januar 2017 kl. 19.00 í býráðshúsinum við niðanfyri standandi dagskrá:
- Uppskot frá mentamálanevndini til broytingar í bygnaðinum í sambandi við bygging av nýggjum barnaskúla í Fuglafirði.
- Val av limi í løgtings- og fólkatingsvalstýrini fyri Fuglafjarðar valdømi fyri Jógvan Finn Poulsen, sum ikki yvir at verða afturvaldur valskeiðið 2017-2020.
- Val av varalimi í løgtings- og fólkatingsvalstýrini fyri Fuglafjarðar valdømi fyri Dan Reinert Petersen, sum ikki yvir at verða afturvaldur valskeiðið 2017-2020.
- Uppskot frá borgarstj´roanum um at fara aftur til pappírsleysar fundir, at nýta fundarskipanina í journalini 360 skipanini, og at farið verður undir stroyman av býráðsfundunum, og at útgerð verður fingin til vega.
Kunning:
Skriv frá Advokatskrivstovuni um viðurskifti um møguligt endurgjald til Havsbrún fyri at fara úr tunnli 2 og 4 í úrtíð og niðurstøða í málinum. Víst verður til avgerð 15. Desember 2016.
Fuglafjørður, tann 13. Januar 2017
Fuglafjarðar býráð
Sonni á Horni
borgarstjóri


text:
Sætta bókin um Vitello, sum býr einsama...
Sætta bókin um Vitello, sum býr einsamallur saman við mammu síni í raðhúsunum við ringvegin.
Vitello spælir ikki við gentur, og hend...
Vitello spælir ikki við gentur, og hendan her, sum er flutt inn í nummar 27 er púra vist ein genta.
Hetta er ein av teimum døgunum, har tað...
Hetta er ein av teimum døgunum, har tað ikki er so stuttligt at vera Vitello og ongan pápa at eiga.
Bókarøðin um drongin Vitello er sera væ...
Bókarøðin um drongin Vitello er sera væl dámd í Danmark, og nú fara vit eisini at geva bøkurnar út um henda fitta drong
Sjálvt um Vitello er óður við mammu sín...
Sjálvt um Vitello er óður við mammu sína, so kann hann viðhvørt leingjast eftir einum pápa. Kanska bara fyri at reypa sær av f...
Vitello er ein ordans kúllur, men fittu...
Vitello er ein ordans kúllur, men fittur er hann!


text:
Vakna rópar sambandsmaður!
Í áhaldandi royndunum at skapa øsing sendi Bárður S. Nielsen í seinastu viku eitt lesarabræv út við yvirskriftini ”Nú má Javnaðarflokkurin vakna!” Boðskapurin er ein vavgreytur av mótvilja og sjálvfylgjum, og tað er torført at fáa eyga á, hvat Bárður S. Nielsen vil við hesum lesarabrævi - annað enn at skapa øsing og klandur á heimliga pallinum um arbeiðið við stjórnarskipanini.
Bárður S. Nielsen leggur fólk undir at skapa øsing, bæði í ríkinum og á altjóða pallinum. Men eingin roynir sum hann sjálvur at skapa øsing og at ræða fólk, nú stjórnarskipanin aftur er á skrá, og nú samgongan við løgmanni á odda megnar at loysa eitt stórmál fyri og annað eftir.
Støðug mjarran
Í lesarabrævinum førir sambandsformaðurin fram, at ’elitan’ í samgonguni hevur sum høvuðsætlan at skapa konfrontatión í ríkinum, og at sokallaða ’stjórnarskipanin’ skal til fólkaatkvøðu, sum er fyrsta stigið til at taka Føroyar úr ríkinum. Kryptiskar og ógreiðar orðingar, og ringt er at fáa eyga á, hvør veruligi trupulleikin er. Annað enn, at Bárður S. Nielsen sum ikki eina ferð tekur frástøðu frá øllum politiskum virksemi, ið ikki slær fast við sjeytumma seymi, at vit antin standa í stað ella flyta okkum aftureftir.
Uppgevandi og uttan íhald mjarrar Bárður S. Nielsen um líkt og ólíkt. Fyri tíðina er tað so arbeiðið við stjórnarskipanini, sum fær sambandstoyggið, og í hesum føri er Bárður S. Nielsen katólskari enn pávin. Tí Lars Løkke Rasmussen hevur alment gjørt greitt, at eingir trupulleikar eru við at góðtaka orðingarnar í uppskotinum til stjórnarskipan, sum hevur verið til hoyringar, og sum í løtuni er til viðgerðar í §25-nevnd í løgtinginum.
Einki er at ræðast
Hvat vil sambandshøvdingin so? Well, hann var ímóti borgararættindum fyri samkynd. Hann var ímóti eini nýskipan í fiskivinnuni. Hann er ímóti eini loysn á pensjónsøkinum. Og nú stendur hansara frumræðsla, fyri at tað allarminsta pettið skal henda á politiska pallinum, so aftur í ljósum loga.
Men her er einki at ræðast, heldur ikki fyri ein sambandsmann. Talan er um eina stjórnarskipan, eitt skjal, sum staðfestir samleika, vald og onnur grundleggjandi viðurskifti. Fólkaatkvøðan gevur fólki møguleika at taka støðu til nakrar grundleggjandi demokratiskar grundreglur, sum vit ikki áður hava tikið støðu til.
Standa saman
Bárður á Steig Nielsen kemur við eini áheitan um, at vit skulu standa saman um tey góðu viðurskiftini, vit hava. Kundi ikki verið meira samd, og royndir okkara vísa eisini, at tað ber til at samstarva og vera saman í friði, hóast grundleggjandi ósemjur. Fari tí at senda hesa stórbæru áheitan aftur til Bárð S. Nielsen, tí tað hevði klætt honum at víst í verki, at eisini hann hevur ein vilja til politiskar loysnir.
Kristianna Winther Poulsen, tingkvinna fyri Javnaðarflokkin
« aftur


text:
Kelda: Magn
Týdningarmesta stigið er tað politiska stigið, at avgerð verður tikin um at lata elmarknaðin upp. Tað merkir, at SEV skal loyva øðrum at framleiða streym inn á netið hjá SEV. Nýggir framleiðarar skulu sjálvsagt rinda eitt netgjald fyri hetta.
Men tað gevur lítla meining, at nýggir aktørar bara sleppa at framleiða streym og selja hann til SEV, sum síðani selur hann víðari við vinningi. Tað ger ikki streymin bíligari hjá endabrúkarunum, og ein slík skipan er eisini ein forðing fyri, at nýggir framleiðarar kunnu selja heildarloysnir, eitt nú grønar upphitingarloysnir, til hóskandi prísir.
Tí er tað ein avgerandi partur av einari liberalisering av elnetinum, at nýggir framleiðarar sleppa at selja streymin beinleiðis til brúkaran.
Í síni grein vísir Hákun Djurhuus á, at Magn og onnur hava høvi at bjóða, tá SEV bjóðar vindorkuframleiðslu út. Ja, gaman í, men við verandi skipan snúgva útboðini seg útilokandi um framleiðslu av el til bara ein keypara, nevniliga SEV, sum síðani selur streymin víðari til síni viðskiftafólk við vinningi.
Á Magn hava vit alla tíðin hildið, at SEV skal eiga og reka netið, eisini eftir eina liberalisering. Tí SEV hevur veitingarskylduna og skal framhaldandi hava hana, og tí at SEV hevur tøkniligu ekspertisuna og styrkina at halda og útbyggja netið og tryggja, at elskipanin altíð er í javnvág – tað er, at streymgóðskan er í lagi við tað, at veitingin er støðug og uttan stór sveiggj í máttinum.
Men netið má loysast frá øllum øðrum virksemi hjá SEV og leggjast í eina sjálvstøðuga eind, eitt netfelag. Hetta fyri at tryggja, at framleiðslan hjá SEV ikki fær kappingarfyrimunir fram um nýggjar framleiðarar.
SEV hevur longu tríbýtt elskipanina í framleiðslu, net og brúkarar og hevur gjørt sonevndar grid code, íbindingartreytir, fyri framleiðslueindir størri enn 11 kW, fyri framleiðslueindir minni enn 11 kW, og fyri brúkararnar.
Hesar íbindingartreytirnar eru gjørdar fyri tryggja javnvágina í elskipanini, og merkja, at tað longu nú er møguligt hjá nýggjum framleiðarum at brúka netið hjá SEV, uttan at tað gongur út yvir góðskuna á elveitingini.
Tað eru ikki rakettvísundi at lata elnetið upp fyri kapping. Tað er bara at taka avgerðina og gera tað.
Tá verða fleiri herðar at lyfta stóru uppgávuna at flyta okkum frá svartari til grøna orku innan tíðarkarmin, sum samgongan hevur sett sær.
Fyri brúkaran merkir liberaliseringin bíligari streym og gjøgnumskygdar prísir, har tað ber til at samanbera prísirnar hjá teimum ymisku framleiðarunum.
Alt samfelagið fær gagn av bíligari streymi, og ein liberalisering fer harumframt at elva til størri nýskapan, uppaftur størri framleiðslu úr varandi orkukeldum, størri virksemi og virðisskapan í elveitingarvinnuni og øktan tørv á vælútbúnari arbeiðsmegi.
Finn Jakobsen
tekniskur stjóri, Magn


text:
Orð: N.F.S. Grundtvig
Lag: Thora Borch
Týtt: Alexandur Kristiansen og Thorben Johannesen
1. Dimmast nú dagar,
og leyvið dettur,
ei syngur fuglur, ei meir,
blómurnar suffa: Sí, einki eftir!
Árið í vónloysi doyr!
Og tó birta ljós vit við gleði!
2. Veturin kemur ísandi kaldur,
bindur hvønn blómandi bøkk,
einki hjálpir at gráta um Baldur!
tár eru turr sum hjá Tøkk.
Og tó birta ljós vit við gleði!
3. Sól aftur hækkar, og sólskinskvæðið
dunar um bygd og um bý,
aftur sæst fuglur tláta í træi,
lyngi og sóljandi líð.
Og tí birta ljós vit við gleði!
4. Árini skifta, tey ræðast aldur,
skaldini halda sum tey.
Fuglarnir fjaðursárir og kaldir
vinna sær flog av tí neyð.
Og tí birta ljós vit við gleði!
5. Fuglarnir ferðast á veingjum vinda
skjótt yvir villini høv,
skaldini ferðast um orðatindar,
har ættarlið leggjast í grøv.
Og tí birta ljós vit við gleði!
6. Hjørtuni biva, tá høgt tey tráa,
drigin mót fuglanna leið,
ljósið tó sigrar; tann myrka, gráa
stúran í grøvina gleið.
Og tí birta ljós vit við gleði!
7. Sálmarnir ljóma, og klokkur ringja,
skemta við kavan um jól,
veturin kann ikki várið tyngja,
tánar, tá fram kagar sól.
Og tí birta ljós vit við gleði!
8. Trúgvandi hjørtu í vetrardýpi
goyma sær minnið um vár,
fevna við gleði jólabarn lítið,
ynskja eitt eydnuríkt ár!
Og tí birta ljós vit við gleði!
9. Betlehems-barnið á krubbubeði
tað er hitt æviga vár!
Trúgvandi hjørtu kenna við gleði,
jól geva ríkari ár!
Og tí birta ljós vit við gleði!


text:
Stjórn
Súni Schwartz Jacobsen, forstjóri
Súni Schwartz Jacobsen er statsautoriseraður grannskoðari, og hevur MBA prógv frá Henley Business School, University of Reading. Hann hevur verið stjóri í Bank Nordik 2006 - 2011, og áðrenn hetta starvaðist hann sum statsaut. grannskoðari í 11 ár. Súni Schwartz Jacobsen tók við forstjórastarvinum í Eik Banka 25. mai 2011.
Súni Schwartz Jacobsen er somuleiðis forstjóri í Ognarfelag Tryggingartakaranna f.v.a.á. og TF Holding P/F og stjóri í TF Íløgur Sp/f og TF Ognir Sp/f.
Harafturat hevur hann hesar nevndarsessir: nevndarformaður í P/F Inni og í Arbeiðsgevarafelagnum fyri Fíggjarstovnar. Næstformaður í felagnum Føroyskir Peningastovnar, og Betri pensjón P/F. Nevndarlimur í Faroe Insurance Company Guernsey og SDC A/S.
Súni Schwartz Jacobsen, forstjóri
Tel.: +298 348 580


text:
J. R. R. Tolkien
J. R. R. Tolkien (3. januar 1892 í Bloemfontein – 2. september 1973 í Bournemouth) var rithøvundur. Forbókstavirnir standa fyri nøvnunum John Ronald Reuel. Hann var eingilskmaður, men langt afturi í ættini var ein av forfedrum hansara komin úr Týsklandi, og eftirnavnið ber brá av tí. Hóast bæði foreldrini vóru ensk, so var hann føddur í Suðurafrika í 1892. Faðir hansara var ein av teimum mongu eingilskmonnunum, sum fór hagar at fáa eitt livibreyð, og konan kom eisini hagar. Men lítli John livdi bert í Suðurafrika til hann var trý ár. Pápin doyði, og mamman flutti aftur til Onglands. Mamman doyði eisini tíðliga, og hann kom til góð fólk at vera. Gávurnar hevði hann góðar, og fekk hann møguleika til at koma á bestu skúlar.
Tá hann var 22 ár brast Fyrri heimsbardagi á. Hann kom upp í bretska herin eins og flestu av teimum ungu, ið tá vóru, og hann var í skotgrøvunum á vesturhermótinum í Norðurfraklandi. Hetta var ikki nakað trygt stað at vera. Hann var við í einum bardaga, har 60.000 hermenn doyðu, so har breyt í bæði borð. Tá kríggið var av, hevði hann mist allar sínar bestu vinir, og av teimum, sum gingu í hansara klassa, var hann tann einasti sum livdi. Hetta var bert tí fyri at takka, at hann gjørdist sjúkur og kom burtur frá vígvøllunum.
Innihaldsyvirlit
Professarin í málfrøði[rætta | rætta wikitekst]
Heimafturkomin skuldi hann taka upp aftur sítt friðarliga lív við lestri og skriving, og gjørdist hann málfrøðingur. Sergrein hansara var tað málið, sum verður kallað angulsaksiskt. Tá Rómverjaríkið fall í fimtu øld tóku teir burtur teir hermenn, teir høvdu standandi í Onglandi til at verja fólkini móti álopum frá skotunum. Fyri at verja seg heittu táverandi onglendingar á nakrar fólkabólkar, sum búðu á teimum leiðum, har markið millum Týskland og Danmark er í dag. Jútar, anglar og saksar løgdust ikki á boðini og sigldu yvir um Norðsjógvin og tóku ræðið í landinum. Tað mál, teir tosaðu, gjørdist so almenna málið í Onglandi. Tað líktist avbera nógv norrønum, sum er upphavið til íslendskt, føroyskt, |norskt, svenskt og danskt. Tað, sum er varðveitt av angulsaksiskum, og tað er ikki lítið, er tí tað fyrsta, ið er skrivað á einum máli, sum líkist okkara, burtursæð frá nøkrum rúnum. Tað næsta, sum er varðveitt á hesum norðurlendsku málum er "Føroyingasøga" og aðrar fornsøgur.
Hobbin[rætta | rætta wikitekst]
Víðagitni høvundurin, J. R. R. Tolkien, gav bókina, The Hobbit, ella There and Back Again, út í 1937, og henda gandakenda og øðrvísi barnabókin varð so væl móttikin, at bókaútgevarin heitti á høvundan um at geva út eitt framhald av henni – hetta gjørdist byrjanin av eini av teimum best kendu bókunum, ið nakrantíð eru skrivaðar: Ringanna Harri. Fyri at vera ein góður lærari í angulsaksiskum mátti Tolkien tí lesa norrønt, og tað gjørdi hann saman við góðum vinum um 1930. So var tað ein dagin, hann sat og rættaði próvtøkuuppgávur, at hann sá eitt blankt ark inn ímillum. Á tað arkið skrivaði hann: "Í einari holu í jørðini búði ein hobbi". Burtur úr hesum kom bókin "Hobbin" út í 1937. Eftir øllum at døma er orðið hobbi avlagað av onkrum navni fyri huldumann, og tað hann ger, er tí at greiða frá, hvussu huldumenn eru, og hvat ið teir gera, og hvørjum teir eru saman við. Teir berjast ímóti illum verum, trøllum, eiturkoppum og øðrum ringum, men teir eru saman við álvum og eisini við monnum, sum teir mangan hjálpa.
Fremstur av hobbunum er Bilbo Pjøkin, sum av Gandálvi verður sendur við dvørgum út á eina ferð, ið tekur eitt ár, at vinna á orminum Smáki. Hetta eydnast, og hann kemur aftur í øllum góðum við miklum ríkidømi. Men á hesi ferð hevur hann funnið ein gandaring. Tann, sum setir henda ring á fingurin gerst ósjónligur. Bókin um hobban Bilbo Pjøkan gjørdist sera væl umtókt, og forlagið bað og bønaði professaran um at koma við einum framhaldi. Men hann gav sær góðar stundir, og ár gekk av ári, uttan at forlagið fekk nakra bók. Fimtan ár seinni kom hann so við einum handriti, og tað var framhaldið av søguni um ringin. Teir á forlagnum øtaðust við, tí bókin var so stór. Teir spurdu hann um hann ikki kundi minka hana, men tað kom ikki upp á tal, og at enda kom henda bók út í trimum pørtum. Fyrsti partur, »Ringliðið« kom út í 1954, og í 1955 komu teir báðir næstu partarnir, »Tey bæði tornini« og »Kongurin kemur aftur«.
Tjaldlega við húsini[rætta | rætta wikitekst]
Í fyrstuni var ikki nógv hóvasták gjørt burtur úr hesum bókum. Harraguð, tað komu so nógvar bøkur út, og hesar vóru stórar og dýrar. Men so hendi tað, at eitt forlag í Amerika fór at geva út eina piratútgávu, sum tað ikki ætlaði at Tolkien skuldi fáa nakað fyri, so hon kundi seljast bíliga.
Serliga í sekstiárunum gjørdist hon ein rættilig kultbók. Ung fólk lósu hana, og Tolkien gjørdist navnframur út um alt mark. Hann var jú 63 ár, tá ið bókin kom út, og tá hann var farin um tey sjúti hendi tað, at ein klassi úr einum studentaskúla í Kalifornia kom við flogfari til Onglands í summarfrítíð síni og gjørdi eina tjaldlegu uttan fyri húsini hjá honum fyri at vera í nánd av hesum mæta rithøvundi.
Filmarnir[rætta | rætta wikitekst]
Tolkien doyði í 1973, og giti hansara er bara vaksið sínani. Bøkurnar verða prentaðar umaftur og umaftur, ikki bert í teimum enskttalandi londunum, men eisini í týðingum aðrastaðni. Alt í alt er søgan um ringin prentað í meira enn 100 milliónum eintøkum, og sum kunnugt vórðu tríggir filmar gjørdir um hesa bók, og høvdu teir metstóra undirtøku. Tann fyrsti parturin kom í 2003, annar partur í 2004, og í 2005 er triði og seinasti partur komin.


text:
Fyri at kunna brúka allar funkur á pendla.fo, eitt nú síggja allar upplýsingar um túrarnir og kunna seta teg í samband við annan brúkara, skal tú skráseta teg sum brúkara á pendla.fo. Hetta er lætt og ómakaleyst at gera á síðuni Skráset…
Tú hevur tveir møguleikar at skráseta teg. Tú kanst antin skráseta teg við brúkaranavni, loyniorði v.m. ella skráseta teg gjøgnum Facebook (um tú ert brúkari á Facebook).
Tá tú hevur skrásett teg, fært tú ein teldupost við einari leinkju, sum tú skal trýsta á. Tá tað er gjørt, er konta tín stovnað og virkin. Nú kanst tú innrita teg á pendla.fo og stovna tín fyrsta túr.
Á pendla.fo ber til at stovna tvey ymisk sløg av túrum:
- túrar, har tú sjálv/ur er bilførari, sí túrar…
- ynski til túrar, tvs. at tú ikki hevur bil, men ynskir at fáa fart, sí ynski túr…
Um tú ynskir at seta teg í samband við ein annan brúkara, antin tí at tú ætlar at koyra við honum, ella tí tú kanst bjóða honum fart, so gert tú tað við at velja ávísa túrin og har trýsta á “Set teg í samband við pendlara”. Hesin møguleikin er bert sjónligur, tá man er innritaður. Móttakarin fær tá ein teldupost frá tær. Heldur enn at senda ein teldupost, ber eisini til at ringja til viðkomandi. Telefon nr. stendur undir einstaka túrinum.
Gev gætur, at pendla.fo ikki fylgir við, hvør setur seg í samband við hvønn. Onki yvirlit er yvir, hvør hevur sett seg í samband við teg, ella hvønn tú hevur sett teg í samband við.
So einfalt er tað at brúka pendla.fo
- Skráset teg/stovna eina kontu
- Innrita
- Stovna ein túr ella ynski til ein túr
Set teg í samband við pendlara
- Set teg í samband við ein pendlara við at fara undir tann ávísa túrin
- Trýst á tann grøna knøttin “Set teg í samband við pendlara” og send honum tíni boð (tú kanst sjálvandi eisini ringja)
Broyt ella strika ein túr
Tú kanst altíð broyta ella strika tínar egnu túrar. Vel “Mínir túrar” undir “Mín konta”. Vel har túrin (ella ynski til túr), sum tú ynskir at broyta ella strika.
Trygd
Pendla.fo er SSL sertificerað, hetta merkir at t.d. allar upplýsingar millum brúkarar blíva kryperaðar og kunnu soleiðis ikki koma út til 3. part.


text:
2. mars verður Aliráðstevnan 2018. Sum undanfarin ár, verður stevnan hildin á Hotel Føroyum.
Í ár verður veitslan skipað eitt sindur øðrvísi enn undanfarin ár og byrjar kl. 17.30, stutt eftir Aliráðstevnan endar.
Kostnaður:
Seinasta freist at melda til Aliráðstevnuna 2017 er týsdagin 27. februar.
GG! Verður meldað frá seinni enn 10 dagar áðrenn tiltakið, verða 50% av luttøkugjaldinum endurgoldin. Tá tilmeldingarfreistin er farin, verður einki endurgoldið.
Til ber tó altíð at broyta navn á tilmelding uttan eyka kostnað.
Endurgoldið verður ikki fyri broytingar í fráboðaðu skránni.
Tað er fullt teknað til Aliráðstevnuna 2018


text:
Ferðavinnufelagið varð stovnað sum vinnugreinafelag í Vinnuhúsinum í 2008 við tí endamáli at savna allar ferðavinnufyritøkur at útinna felags áhugamál, soleiðis at ferðavinnan gerst týðandi táttur í føroyska búskapinum.
Gistingarhús- og Matstovufelag Føroya, sum varð stovnað í 1995, var avtikið í 2010 og lat ognir sínar til Ferðavinnufelagið.
Ferðavinnufelagið fevnir í dag breitt um alla vinnuna og røkir áhugamál limanna. Felagið skipar regluliga fyri skeiðum og fyrilestrum og leggur seg eisini eftir at samansjóða vinnuna við ymsum tiltøkum, sum eggja til samstarv í vinnuni.
Ferðavinnufelagið er sjálvstøðugt felag , sum heldur til í skrivstovufelagsskapinum í Vinnuhúsinum saman við øðrum vinnugreinafeløgum. Ferðavinnufelagið er ikki limur í Føroya Arbeiðsgevarafelag, men flestu størru fyritøkurnar í felagnum eru eisini limir í Føroya Arbeiðsgevarafelag.
Birita Johansen, ráðgevi


text:
Steinar Patursson
13.08.2015 - 12:59
68 ára gamli Lars Emil Johansen frá Grønlandi er valdur til formann í Útnorðurráðnum. Hann loysir sostatt Bill Justinussen av, sum hevur verð formaður síðan 2014.
Tilnevningin fór fram á ársfundi, ið varð hildin í Løkshøll í Runavík.
- Tað er mær ein æra at traðka til sum formaður. Hóast vit júst hava havt 30 ára føðingardag, so er eingin grund til at slappa av. Menningin í okkara trimum londum verður ongantíð liðug, sigur Lars Emil Johansen.
Bill Justinussen, ið fór frá sum formaður, segði, at arbeiðið liggur í góðum hondum hjá Lars Emil Johansen.
Lars Emil Johansen, sum umboðar Siumut, er royndur innan politikk. Hann er fyrrverandi landsstýrisformaður og fólkatingslimur, og hevur síðan 2013 verið formaður í Landstinginum.
- Eg gleði meg at fara til verka og gera mítt besta fyri, at arbeiði okkara (í Útnorðurráðnum, red.) verður til veruleika, sigu Lars Emil Johansen.
Formaðurin situr í eitt ár á gangin.


text:
Kom og síggj fyrstu undirsjóvarrundkoyring
mentan07-02-2018 - 12:30 - Jóanis Nielsen
Stórt tunnils- og mentanartiltak verður á Strondum leygardagin 24. februar, eitt ár eftir, at fyrsta skotið til tunnilin varð latið av.
Nú tíðin nærkast til Eysturoyartunnilin verður veruleiki, verður skipað fyri fjølbroyttum tiltaki á Strondum leygardagin 24. februar, har tað millum annað verður møguligt hjá øllum áhugaðum at sleppa við bussi inn í tunnilin, fyri at síggja fyrstu undirsjóvarrundkoyring.
Í Bygdahúsinum fer at bera til at keypa góðan døgurða henda dagin.
Seinnapartin, beint eftir døgurðan, verður eitt áhugavert panel í Bygdahúsinum, har áhuga kunnu leggja oyra til fýra framløgur um avbjóðingar og møguleikar í økinum, nú samferðslukervið verður broytt munandi. Tey, sum leggja fram verða: Andras Róin, samfelagsfrøðingur, Randi Frederiksberg, landafrøðingur, Svend Sivertsen, arkitektur og Heidi Poulsen, arkitektur. Øll fýra við tilknýti til umhvørvið, so ella so, og øll við nøkrum áhugaverdum sjónarmiðum um hvussu vit, tvs., kommunan, vinnan, áhugafeløg og einstaklingar, eiga ella kunnu navigera, nú trýstið og møguleikarnir í økinum vaksa og broytast.
Vinklarnir eru í høvuðsheitum samfelagsligir og landafrøðiligir eins og úr arkitektoniskum sjónarhorni. Hvussu útbyggja vit, hvat ynskja vit, hvønn veg fara vit?
Vit fara at hoyra um fjøltáttað bústaðaútboð, og um vit ynskja at verða ein bygd, býur ella forstaður. Um býarætlan og burðardygga framtíð o.s.fr.
Ímillum framløgurnar fer Súni Johansen at framføra nøkur løg, eins og kaffi o.a. verður at fáa.
Handlar og kreativar vinnur hava leingi opið henda dagin. Hesi eru: Bergsteinar, Snældan, Strandamáling, Atelierið hjá Finleif Mortensen, Effo, Stranda Centrum og Fornminnafelagið.
Um kvøldið verður stór konsert í Bygdarhúsinum har nakrir av bestu tónleikarum í landinum luttaka, bæði lokalir og uttanífrá.
Hølið verður gjørt um til eitt hugnalig konsert/kafé-hølið, har høvið eisini verður at keypa okkurt leskandi undir góman.
Luttakarar á konsertini verða:
- Altverkið
- Ásbjørn Berthelsen
- Súni Johansen
- Sámal Ravnsfjall
- Hanus G. Johansen
Øll eru vælkomin til øll tiltøkini. Tilmelding fer fram á www.atgongumerki.fo


text:
Frá Sveits til Koks
Karin Visth er uppvaksin í Sveits, men hevur síðani novembur 2013 starvast sum sommelier á KOKS. Tað var upprunaliga ein matummælari sum viðmælti Karin Visth til KOKS. Hon fekk arbeiðið, pakkaði síni kuffert og flutti til Føroyar. Og her er hon framvegis og hevur ein týðandi leiklut í, at KOKS fekk sína Michelinstjørnu.
Vit hava sett Karini nakrar persónligar spurningar um dreymar, mat, arbeiði og tað at búgva í Føroyum.
Hvat er løgnast við Føroyum?
Eg haldi at føroyska matmentanin er ein av teimum mest spennandi matmentanunum í Europa. Tað eru so nógvar søgur, og so nógvir ymiskir hættir at gera mat. Góðskan á tí vit dyrka, henta, fanga og fiska her er ógvuliga góð. Eg haldi tað vera løgið at føroyingar ikki eru meira ernir av sínum matarvi. Tað eru nógvar ungar familjur, ið heldur eta pitsa og pasta, enn at fara á seiðaberg við børnunum ella fletta.
Hvør er tín yndis føroyska rávøra?
Tað eru so nógvar. Mær dámar ógvuliga væl skeljadjór og lindýr - og tá er gott at búgva í Føroyum. Serliga væl dámar mær jomfrúhummara, kúfisk og øðu; men eisini ræsta smakkin dámar mær væl.
Hvør er tín yndismatur?
Eg elski ost. Heima hjá okkum vóru altíð minst 4-6 ymiskir ostar í kuldaskápinum. Sum barn var eg ofta og ferðist í smáttuni hjá okkum uppi í Alpunum. Tað vóru ofta meira enn 15 kuldastig úti, og vit máttu ganga í 2-3 tímar áðrenn vit náddu fram at smáttuni. Fyrsta kvøldið í smáttuni ótu vit altíð Raclette ella Fondue - tveir serligir ostarættir úr Sveits - tað var altíð fantastiskt.
Hvør ger mat heima hjá tær?
Oftast er tað eg. Eftir at eg gavst at arbeiða sum kokkur, tími eg betur at gera mat her heima. Men tí føroyska matinum stendur sjeikurin oftast fyri.
Hvat saknar tú heimanífrá?
Heima hava vit ein stóran urtagarð. Míni foreldur dyrka alt sítt egna grønmeti, urtir, frukt og ber. Hvønn dag kunnu vit fara út í garðin eftir asparges, tomatum, jarðberum og salati og gera mat eftir árstíðini. Súrepli, kirsuber, perur og blommur verða súltaðar og turkaðar. Summi ár, tá ið nógv er at heysta, gera vit eisini fruktbrennivín. Eg sakni tað lívið. Tað er trupult at dyrka grønmeti í Føroyum, men eg trúgvi, at tað er gjørligt. Í fjør ótu vit heimavaksnar tomatir her á Velbastað.
Hevur tú matpakka við til arbeiðis?
Nei, her á KOKS eru vit so heppin, at vit hvønn dag eta eina frálíka felags máltíð áðrenn gestirnir koma. Starvsfólkini koma úr øllum heraðshornum og ofta gera kokkarnir mat úr sínum heimlandi. Vit vera hjúklað um við góðum italskum pastarættum, meksikanskum grýturættum og eisini við føroyskum toski, eplum og grønkáli av Sandi.
Hvat orð manglar á føroyskum?
Orðið “Pünktlichkeit” stendur í føroysku orðabókini - men verður alt ov sjáldan brúkt.
Hvat er títt føroyska yndisorð?
Fyri nøkrum vikum síðani fór eg til undirvísing í føroyskum, og tað finnast ótrúðliga nógv orð, mær dámar. Eg haldi tað vera fantastisk at føroyska orðabókin hevur hildið fast í so nógvum gomlum og upprunaligum orðum og ikki tikið ov nógv ensk orð til sín. At tað finnast orð sum tyrla heldur enn helikoptari er fantastiskt.


text:
Tíðindaskriv frá Unga Tjóðveldinum Týsdagin hin 8.mars var háfagnaðardagur javnrættinda – Altjóða kvinnudagur. At øll menniskju eru jøvn, er aðaltáttur í frælsishugsjón tjóðveldsins. Í samband við Altjóða kvinnudagin skipar Unga Tjóðveldið fyri almennum fundi dagin eftir kvinnudagin, mikudagin 9. mars. Evnið á fundinum er “kvinnur og vald”. Tiltakið er býtt í tveir partar – kunnandi…
KVINNUDAGSTILTØK KRING LANDIÐ Kvinnufelagið í Havn skipar fyri tiltaki í Norðurlandahúsinum kl. 18.30. Ókeypis atgongd. Marna Jacobsen heldur røðu og Hanna Jensen syngur Edith Piaf. Røðan snýr seg um, at tað í ár eru 100 ár síðan kvinnur og ognarleys fingu valrætt og valbæri í Føroyum. SCUM-manifestet í Norðurlandahúsinum kl. 20. Atongumerki kunnu keypast á www.nlh.fo. Kvinnubólkurin í…
Til kvinnudagin í ár bjóðar Norðurlandahúsið til eina heilt serliga sýning. Svenski einmansleikurin SCUM-manifestet byggir á ein av sterkastu tekstunum í bókmentasøguni: The SCUM Manfesto eftir Valerie Solanas. Teksturin er heimskendur, men eisini púra ókendur. Hann er hataður og elskaður – eisini av fólki, sum ikki hava lisið hann. Solanas tók til, at hetta…
#AK2016 og #IWD2016 DAMUDOMI 2016 Upphiting til 8. mars. Ein vika av damudomineraðum tiltøkum í Sirkus frá 1.-7. mars. 04. mars: DD16 Bukkakokk: Keka · Chicken Korma & Beef Jalfrezi. Bukkakokk verður indiskt við Srikanya ‘Keka’ Nandi, sum eisini var kokkur til Bukkakokk í desember mánaða. 05. mars: DD16 Konsert & Sjónleikur: Rebekka, Ingun, Greta, Sóley…
Í 2016 hava føroyskar kvinnur havt valrætt í 100 ár , og í seinasta lagi í heyst, fara vit enn einaferð á val. Altjóða kvinnudagin, sunnudagin 8. mars, varpa vit ljós á valrættin og valskipanir. Hvussu hevur valrætturin tænt føroyskum kvinnum, og hvør valskipan tænir kvinnuumboðanini best í dag? Ofta verður sagt, at trupult er…


text:
Í morgin týsdagin byrjar heimsins størsta fiskavørumessa, Seafood Expo Global, har seljarar og keyparar av fiskavørum kring allan heim hittast. 9 føroyskar fyritøkur luttaka í ár á landabásinum, har tær fara at bjóða føroyskar fiskavørur fram til áhugaðar keyparar.
Messan endar hósdagin, og føroysku fiskaútflytararnir hava sostatt 3 dagar at hitta áhugaðar keyparar og samstarvsfelagar.
Føroyar hava luttikið á messuni við einum landabási síðani fyrst í 90’unum, tá messan júst var byrjað, og hon var munandi minni enn hon er í dag. Tað almenna samskipaði í nógv ár messuluttøkuna, men seinnu árini hevur Vinnuhúsið samskipað føroyska landabásin.
Avtala er gjørd við Sansir um at standa fyri sniðgeving og bygging av ársins landabási.


text:
Karsten handaði virðislønir fyri løtu síðanKarsten Hansen handaði um vikuskiftið virðislønir í sambandi við teknikappingina hjá Fólkaheilsuráðnum.
Landsstýrismaðurin í heilsumálum handaði um vikuskiftið trimum børnum, sum høvdu vunnið teknikappingina, ið Fólkaheilsuráðið skrivar út á hvørjum ári, hvør sín gávukekk á fimmhundrað krónur. Inn vóru komnar 400 tekningar úr øllum landinum; frá einstaklingum, barnagørðum og heilum skúlaflokkum.
Landsstýrismaðurin hevði tikið sær stundir at koma allan vegin suður til Havnar at handa hesum børnum virðislønirnar, tey høvdu vunnið. Hann nevndi í taluni: ”Tit hava øll verið við at hjálpa mær. Rundan um okkum her á torginum í SMS eru 400 vakrar, stuttligar og hugvekjandi tekningar frá børnum í øllum aldri. Øll hesi 400 hava hjálpt mær í mínum arbeiði. Ja, tit hava hjálpt okkum øllum at vera meira frísk.”
Landstýrismaðurin kom eisini inn á tiltakið ”Árgangur 2000 roykfríur” – tey sokallaðu Millenium-børnini og rósti átøkunum, sum Fólkaheilsuráðið hevur staðið á odda fyri. Hann segði "Skulu vit tosað um sólskinssøgur, so er hetta ein av teimum. Tí tað sær út til, at tey ungu í dag, ætla sær ikki at fara at roykja. Í øllum førum í nógv minni mun enn fyrr. Hetta vísir, at vit kunnu røkka langt, tá ið vit seta okkum stór mál.”
Fólkaheilsuráðið ynskir hesum børnunum til lukku við virðislønunum:
Vár Norðberg, Hvalba, 13 ár
Signhild Johannesen, 9 ár, SaltangaráUna Símunardóttir, 5 ár, Tórshavn


text:
Tala, Føroyaprent 21. februar 2008:
Meðan ES hevur eina óskyldiga blómu sum umhvørvismerki, hava Norðurlond savnað seg undir veigjabreiðinum av einum svani. Og tað er eitt súmbol, ið vil nakað, svanurin. Hygg bara við inngongdina í Norðurlandahúsinum. Hóst tað er ein lítil mosaikktalva við norðurlendska svaninum, so setir hon dagsordanin og avdúkar harvið eitt sterkt súmbol, sum skapar kjak.
Tí hvussu nógvar fjarðar skal svanurin hava, og hvør er hvør? Og eru øll londini nú sloppin við? Eisini tey sjálvstýrandi økini? Nei, tað er ikki lætt at verða fyrimynd og halda seg á flogi uttan at fella fyri kúlum.
Longu í 1989 minnist eg at Norrøna Felagið skipaði fyri einum lívfrøðis- og umhvørvisári. Ein stuttsøgukapping varð útskrivað og dóttir Poul, hinumegin vegin, hon vann kappingina við eini stuttsøgu, tikin beint úr táverandi dagligdegnum kring køksborð. Og tað var ikki bara pylsur, tey snakkaðu um heima. Tí í Føroyum er tað so, at vit ganga mítt í nattúruni og mitt í veðrinum. Alt er, lukkutíð, tætt uppá. Eisini ábyrgdin fyri umhvørvinum. Alt er tætt uppá.
Og tað verða vit í dag. Frá hinumegin vegin og heryvir. Men innan vit fara yvir um vegin aftur, og inn higar, so fara vit norður til Eiðis.
Vit sum koma norðan av Eiði eru so væl stillað, at vit hava tvey vøtn. Suðri á Vatni og Niðri á Vatni. Hitt sunnara er tað, ið SEV hevur verið so umhvørvisvinarligt at hava gjørt okkum tvífalt so stórt, meðan hitt nærra, tað sum vit kalla Niðri á Vatni, er knýtt at fugli og tað serliga svani. Tí har niðri er Svananes.
Hvørt ár, tá hann várar og flytifuglurin sæst og hoyrist, tá kemur altíð - ikki bara ein, men fleiri - svanir. Hesin mytologiski fuglur, sum skoytar so stuttliga eftir vatninum, ljóðar sum ein brotin trompet og kann ímynda so nógv og sjáldsamt, um vit fara í sálarfrøðina og myndlistina.
Men aftur til Eiðis. Tá svanarnir um várarnar ikki eru á vatninum, Niðri á Vatni, men seta seg á land, tá er tað altíð á einum staði – á Svananesi. Tað er sunnast á vatninum, nærmast bygdini og nógv umrødda Hólmanum, sum nú má vikja fyri fóbólti og bygging.
Framgongd og menning, rópa vit tað, tá náttúran soleiðis má víkja fyri mentanini. Mansins hond, okkara vilja til at síggjast aftur og gera mun, har sum vit eru og vilja kultivera landslagið.
Og tá summarið er farið og heystið kemur, so eru svanirnir aftur Niðri á Vatni. Úr Íslandi, ávegis til bretsku oyggjarnar, steðga teir aftur á Svananesi.
Sigst, at einaferðina sóust tríggir svanir so ambráðir norðuri á Nesinum. Serliga hin eini gjørdi nógv um seg, gákaði og baksaði sum eitt øtt. Dagin eftir lá hann deyður.
Hetta skal ikki verða ein lærdómssøga um ikki at brúka seg, ella at fáur harmar svanadeyða.
Men tað vildi so til at fuglaútstapparin í Nólsoy, danski Jens Kjeld, fekk henda íslendska Eiðis-svanin og konserveraði hann, so hann ikki bleiv át hjá hundum og kettum á Eiði, men kom til eina so sera sjáldsama nyttu.
Sum ein onnur Akka, villgásin úr søguni um Nils Holgarson, hevur hesin ambráði svanur, ið fekk so bráan deyða norðuri á Svananesi á Eiði, skoðað yvir eitt so sera, sera sjáldsamt arbeiðspláss í Havn.
Eitt arbeiðsláss, sum í dag verður hitt fyrsta at fáa norrøna Svanamerkið.
Umvegis Svananes - og eitt avgerandi rend til Nólsoyar – eru vit nú komin inn higar, har hin víðskygdi svanurin norðan av Eiði, nú fer at kasta eitt nýtt granskandi eygnabráð yvir øll, ið starvast her og tað, sum tey lata úr hondum, Føroya lesarum og einum burðardyggum tanka til almikla fragd.
Eftirsum eg havi eitt bein á Eiði og eitt bein í bókabransjuni, so haldi eg meg nú eiga minst eina aktiu í Føroya fyrsta Svanamerki, ið latið er einum virki.
Eg fari at ynskja tykkum á Føroyaprenti tillukku og góða eydnu framyvir við einum enn burðardyggari málsetningi, føroyska prentkynstrinum til heiðurs.
Og hvør veit, kanska sleppa tit at prenta innbjóðingina til Al Gore og hansara vitjan í apríl. Tað skal hervið verða viðmælt og tykkum annars væl unt.
Tillukku!
Føroyaprent 21. februar 2008 Birgir Kruse


text:
20.7.08
Museum of Modern Art
Í Museum of Modern Art, stytt til MoMo, síggjast avrik hjá øllum av heimsins stórstu myndlistafólkum. Serliga spennandi er pop art og fyrsta amerikanska superstjørnan á myndlistaliga økinum – Jackson Pollock. Jógvan tók myndina av mær frammanfyri One: Number 31 (1950). Brúkar tú ikki blits, so kanst tú taka myndir sum tær lystir.
Men onkrir partar av framsýningini spæla sær eisini við, hvat ið er list. Til dømis ein blankur campingvognur. Er tað list? Ella spegilsmálningurin hjá italska Michelangelo Pistoletto Maður í gulum buksum frá 1964. Stendur tú framman fyri myndini sært tú spegilsmyndina av tær sjálvum. Ein narcissistisk effekt, sum eisini sæst aftur hjá Salvador Dali á ovastu hædd.
at 6:05 AM
Labels: ferðafrásøgn


text:
Oyndri (Eindri), bóndi í Oyndarfirði, og Gullbrandur, bóndi í Fuglafirði, vóru grannar í haganum, og grasningur var ímillum teirra. Hálvan Skarðahaga átti hvør teirra, men Oyndri kannaði sær hann allan. Laksá, norðan fyri skarðið (Oyndfjarðarmegin), var markið millum báðar bygdirnar, men Oyndri vildi sleppa út um ánna. Seyð hevði hann gangandi á rustini hjá fuglfirðingum. Eitt árið, sum báðir bøndurnir vóru á fjalli í senn fyri handan Skarð, rak Gullbrandur seyðin av rustini í rættina og svævdi hann. Rættin stóð á Hellum, har sum býlingurin nú er. Boð kom til Oyndra um seyð hansara, at Gullbrandur hevði rikið hann í rætt. Tá ið Oyndri kom til, hevði hin longu svævt. Tveireinir vóru teir. Oyndri hevði tá stavin upp og rendi píkin í ennið á Gullbrandi, so hann doyði. So dró hann hann inn undir ein klett í ein skúta, ið síðan hevur verið nevndur “Gullbrandshelli”. Beint omanfyri er “Gullbrandshella”.
Synir oyndfjarðarbóndans vóru á útiróðri sama dag. Tá ið teir komu aftur og skipaðu fiskin upp á Laðhamri norðantil við húsini í Oyndarfirði, sóu teir pápan koma eftir bakkanum, dragandi stavin eftir sær. Tá segði hin elsti: “Hann man okkurt herverkið hava gjørt í dag.”
Bóndin bað synirnar fara sær út á rættina at taka nakrar seyðir, ið har lógu, og bera heim; men ein frammorreyðan veðr, sum har var, skuldu teir lata liggja. Teir fóru niðan, komu á rættina og funnu fuglfjarðarbóndan deyðan inni undir klettinum. Í morreyðum koti var hann, og tá skildist teimum, hvat ið pápin hevði havt í huga, tá ið hann tosaði um hin frammorreyða veðrin. Teir bóru hin dripna niðan undir skarðið og gróvu hann har. Enn vísist á “Gullbrandsleiði” á veginum norður til Oyndar-fjarðar handan fyri skarðið, har sum hann skal liggja grivin.
Oyndfjarðarbóndin varð stevndur til tingið suðuri í Havn og dømdur fyri manndráp. Helvt sína av Skarðahaga mátti hann bøta til synir fuglfjarðarbóndans, og so bar til, at allur Skarðahagi kom til Fuglafjarðar. Alt hitt, sum Oyndri átti, fór undir kong.
Yngsti sonur oyndfjarðarbóndans æt Aðal. Eftir honum er nevndur Aðalssteinur, ein stórur steinur, sum stendur sunnan fyri bøgarðarnar. Henda stein hevði hann til hav; men tað er neyvan maður, ið lyftir honum nú.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Hagstova Føroya
Hagstova Føroya er almenni hagtalsmyndugleikin í Føroyum. Tað er sostatt Hagstovan, sum kunnger almenn hagtøl í tann mun, sum tey eru tøk. Aðrir almennir myndugleikar, sum fremja hagtalsuppgerðir eiga at samskipa hetta virksemi við Hagstovuna.
Hagstovan er sjálvstøðugur stovnur undir Fíggjarmálaráðnum, sum innan játtanarkarmarnar sjálvur leggur virksemið til rættis. Í lógini um Hagstovu er tryggjað almenninginum, at hagtølini frá stovninum eru framd uttan politiska ávirkan. Somuleiðis tryggjar lógin, at tær upplýsingar, Hagstovan hevur um hendi, einans verða brúktar til hagtalsuppgerðir og ikki latnar øðrum - hvørki myndugleikum ella einstaklingum.
Hagstova Føroya virkar sambært løgtingslóg nr. 33 frá 7. mai 1991. Frammanundan var Hagdeild undir Landsstýrinum, sum røkti hagtalsuppgávur.
Ein avgerandi uppgáva hjá Hagstovuni er útgáva.


text:
Mini-skeið í PCB-kanningum
Hevur tú hug at vita, hvussu PCB-kanningar kunnu gerast við tóli, sum er á iNOVA á Hoyvíksvegi í Tórshavn?
Fyrilestur um sjófugl á iNOVA
Fríggjadagin 4. mai kl. 11 heldur Richard Phillips, British Antarctic Survey, fyrilestur um sjófugl á iNOVA á Hoyvíksvegi 51.
Leygardagin 5. mai er altjóða fuglateljing
Talt verður eisini í Føroyum. Hendan dagin fara fólk kring allan heim at telja fugl og skráseta úrslitini á heimasíðuni eBird.
Alivøkstur - alternativ matvøruframleiðsla í Tórshavn
Týsdagin 8. mai skipa Tórshavnar Kommuna, Hugskotið og Fróðskaparsetur Føroya fyri tiltaki um alternativa matvøruframleiðslu í hølinum hjá Hugskotinum...
Altjóða DNA dagur
Flaggdagin, tann 25. apríl, er altjóða DNA dagur. DNA er stytting fyri deoxyribonucleic acid, sum vit á føroyskum kalla arvastrongurin. Tað var á...
Kvotu 2 umsóknarfreist 15. apríl
Nú nærkast umsóknarfreistin at søkja inn til lestur á Fróðskaparsetrinum gjøgnum kvotu 2.
Gunnar Restorff professari í støddfrøði
Tann 1. apríl 2018 varð Gunnar Restorff framfluttur í professarastarv í støddfrøði á Fróðskaparsetri Føroya. Hann hevur verið í starvi á...
Haruveiðan í fjør var meira enn tað dupulta av tí hon var í 2016
Tilsamans vóru 6.409 harur skrásettar at vera skotnar í Føroyum í 2017.
Páll Zachariasen gjørdist hepni vinnarin
Mikudagin 14. mars var lutakast millum øll tey, sum høvdu skrásett harutúrar á heimasíðuni “Haran.fo”. Hepni vinnarin, ið vann gávukortið á 1.000 kr.,...


text:
Tá tú hevur málað, kanska serliga tá tú brúkar oljumáling, hongur lukturin frá málingini í luftini nakrar dagar.
Vilt tú sleppa av við luktin skjótari, kanst tú brúka ráan leyk.
Tú skalt bara flysa ein stóran leyk, skera hann í helvt, leggja hann á ein tallerk ella í eina lítla skál, og so seta hann miðskeiðis í tí rúminum, sum júst er blivið málað.
Leykurin dregur síðani luktin í seg, og aftan á nakrar tímar er tað mesta at málingaluktinum burturi. Leykurin má ikki brúkast til matgerð, tá hann hevur verið brúktur til at beina fyri lukti.


text:
Olaf Johannesen fekk Reumert-virðislønina/
Olaf Johannesen er besti sjónleikari av sínum kyni í danska kongaríkinum – tað er staðfest fleiri ferðir hesi seinastu árini og nú hevur eisini eydnast honum at fáa eina Reumert- virðisløn. Í einum óvanliga lívligum príshandanarshowi varð kunngjørt sunnukvøldið, at dómsnevndin hevði valt føroyska sjónleikaran framum hinar tilnevndu at fáa ársins Reumert fyri trinnar framúrskarandi leiklutir í hesum leikárinum sum Adolf Eichmann í leikinum Samtale før døden, fyri leiklutin sum Hendrik Höfgen í Mefisto og fyri leiklutin sum Proctor í leikinum Heksejagt (Hatursfuglar) á Det Kongelige Teater. Hjartaliga til lukku, Olaf, vit gleða okkum til at síggja teg á einum føroyskum leikpalli um vónandi ikki alt ov langa tíð - Lesið stóru samrøðuna við Reumert-vinnaran í komandi Dimmalætting.


text:
Kasper og Bárður steypavinnarar í Danmark
Í dag gjørdust Kasper Lorenzen og Bárður B. Mikkelsen danskir steypavinnarar í flogbólti.
Hetta gjørdist greitt, tá teir í dag leygardagin vunnu 3-1 á Gentofte í Fredeiksberg-Høllini í Keypmannahavn.
Settini endaðu: 25-23, 18-25, 25-20, 25-20
Kasper Lorenzen byrjaði á liðnum í heyst, tá hann fór til Danmarkar í lestraørindum, meðan Bárður B. Mikkelsen hevur verið knýttur at liðnum í fleiri ár sum hjálparvenjari.
Bárður B.Mikkelsen hevur seinastu árini verið landsliðsvenjari hjá føroyska manslandsliðnum.


text:
5.8.08
Filmstubbar úr Hollywood
Birgir í kulum 3D brillum. Handverkið handan kovboykulissir er altíð spennandi at síggja, eins og teknifilmsstjørnurnar altíð eru fittar. Ikki minni fittar, tó nakað hóttandi, eru desperatu húsmøðurnar á Wisteria Lane, sum vit koyrdu á tamp. The Mummy gongur á stúltum og bjóðar inn til óhugnalig upplivilsi, eins og modellskipið hjá Peter Jackson, ið verður drigið í dýpið av myrkum kreftum og drápuligi átufreki hávurin hjá Spielberg, ið skræðir alt í seg. Niðast sæst ein meksikanskur kovboybýur, ið verður raktur av vatnflóð, meðan vit hyggja, og síðani tveir japanskir Golf-bilar, ið hava egna sál og lív í filminum Tokyo Drift (Myndir: Birgir Kruse)
3D filmar fingu aldri fótin fyri seg. Men nú royna tey hjá Universal við eini Terminator framsýning í 3D. Fyri at fáa nakað burturúr hesum showi, mást tú vera í serligum brillum. Stuttligur og kulur gimmick. Og enn stuttligari er at síggja kovboykulissur, hávin hjá Spielberg, ræðufilmin The Mummy, modellskipið hjá Peter Jackson, fittar teknifilmsstjørnur – og allar best ein rundferð eftir allari gøtuni Wisteria Lane, har desperatu húsmøðurnar búgva. Í garðinum hjá Universal kanst tú skoða teg mettan í filmssøgu og filmiskum effektum og frásøgusnildi.
at 8:17 PM
Labels: ferðafrásøgn


text:
MØTIRØÐ Í BETESDA - fjølbroyttur sangur
Í døgunum frá mikukvøldi 31. januar til sunnukvøld 4. februar verða møtir í Betesda í Klaksvík.
Øll møtini verða kl. 20.00 uttan møtið sunnukvøldið 4. februar, ið verður kl. 18.00. Møtið hóskvøldið 1. februar er lýst sum eitt ungdómsmøti, men fólk í øllum aldri eru sjálvandi eisini vælkomin til tað møtið.
Teir, ið fara at tala á hesum møtunum, eru: Svenning av Lofti, Jógvan Páll Sevdal, Hjørleif Vang, Poul Jóhan Djurhuus og Páll á Lakjuni.
Boðskapurin, sum teir fimm fara at tala, verða brot úr brævinum, sum Paulus ápostul skrivaði til unga vin sín Timoteus. Paulus skrivaði Timoteusi tvey brøv, sum standa í Nýggja Testamenti – og boðskapurin hesar dagar verður tikin úr Fyrra Timoteusbrævi.
SANGLUTTØKA
Umframt felagssang verða eisini sangframførslur á møtunum. Mikukvøldið 31. januar fara Páll á Lakjuni og dóttir hansara Maria á Lakjuni Simonsen at syngja duett.
Á ungdómsmøtinum hóskvøldið 1. februar fara vit at hoyra ta ungu Mariu á Lakjuni úr Fuglafirði syngja.
Fríggjakvøldið 2. februar syngur Bárður á Lakjuni.
Leygarkvøldið 3. februar fara vit at hoyra sangbólkin VITAN syngja,
og á møtinum sunnukvøldið 4. februar syngur sangkórið í Betesda.
Teir fimm, ið fara at luttaka á hesum møtum, hava í meiri enn fjøruti ár – frá tíð til aðra – havt møtir og møtirøðir saman. Teir hava eisini mangan verið við til møtir í Betesda – og siga í tíðindaskrivi, at teir gleða seg nógv til hesar dagarnar saman við klaksvíkingum.


text:
Eg var staddur í løgtinginum til stóran part av kjakinum um misálitið á løgmann, øgiliga áhugavert kjak, ið hevði fleiri dimensiónir og vístu, at áskoðanin hjá tinglimum var grundleggjandi ymisk á, hvussu okkara skipan skal umsitast.
Uppskotið fall, Fólkaflokkurin slapp í stóran mun at spæla fríspæl uttan nakran kostna, og løgmaður slapp enn einaferð at spæla offur. Hesaferð var myndamálið ein krossfesting.
Men tann størsta avleiðingin av hesum, er uttan iva tann. At mest sannlíka boðið uppá eina samgongu eftir komandi val er ein samgonga við Javnaðarflokkinum, Sambandsflokkinum og Nýggja Sjálvstýrinum, og Javnaðarflokkurin fær løgmann.
Eftir eitt komandi val eigur Kaj Leo Holm Johannesen útspælið at skipa samgongu. Tá verður sjálvandi samgongan við Javnaðarflokkin roynd, um tann samgongan kann telja upp í 17, men væntandi verður Nýggja Sjálvstýri bjóða við, antin sum tann 17. atkvøðan ella bara fyri at styrkja grundarlagið.Tað er er eisini greitt, at Sambandsflokkurin fer at leggja seg skerflatan fyri at sleppa í hesa samgongu, hetta merkir útsølu av øllum teimum borgarligu broytingum, ið eru gjørdar hetta valskeiðið. Meðan teir so fáa frítt spæl á Sambandsøkinum.
Javnaðarflokkurin hevur boðað frá, at hann ikki fer í samgongu við Fólkaflokkin, tí er lukkutíð ein nýggj ABC samgonga ikki ein møguleiki.
Miðflokkin trúgvi eg einki uppá saman við Javnaðarflokkinum, tí hvørgin flokkur kann liva við ynskjunum hjá hinum á tí etiska økinum.
Eg trúgvi heldur ikki, at Framsókn er ein møguleiki, tí flokkurin skal veruliga selja út á loysingarsíðuni, um hann skal fara saman við Javnaðarflokkinum og Sambandinum.
Tí er BCD mest sannlíka samgonga, um hesir flokkar eru nóg stórir tilsamans, og tað er ikki ósannlíkt, at teir vera nóg stórir.
Riggar tað ikki hjá Kaj Leo, so kann hann velja at geva mandatið frá sær, og tá er ein stórur møguleiki fyri, at verandi andstøða verður samd um samstarv.
Men hin loysnin verður sjálvandi roynd fyrst. Tá er sjálvandi spennnandi, hvussu javnaðarflokkurin reagerar.
Tað er væl skilligt, at Javnaðarflokkurin ikki hevur viljað meldað út, at tey fyrst vilja royna andstøðuna, so tí er mín vón, at B, C og D ikki klára at telja til 17 eftir valið, og at Tjóðveldi og Framsókn fáa góð val, tí so kunnu vit fáa CEF samgonguna, ið føroyingar ynskja.
At tosa um, at Tjóðveldi og Fólkaflokkurin vera nóg stórir tilsamans er burturvið og gevur onga meining, heldur ikki saman við D, tað er einki, ið bendur á, at hesir flokkar kunnu telja til 17. Men sjálvt tá, so hevur sitandi løgmaður útspælið, og væntandi er tað Javnaðarflokkurin, ið fær tað, um hann ikki klárar at fáa semju.


text:
Dansk Skilte Inventar [DSI]
Dansk Skilte Inventar er ein av størstu veitarum innan skelting í Europa. Skelti til handlar, skrivstovur og kunningarstovur, gøtuskelti, Klip/Klap rammur og informatiónsrammur av ymiskum slag. Somuleiðis veita teir eisini útgerð til messur, sølustevnur, og útstillingar av ymsum slag.
Meir fæst fæst at vita um DSI og úrvæl teirra, við at vitja heimasíðu teirra her: http://www.sign-city.com/inventar/default.asp
Eisini ber til at klikkja á faldaran niðanfyri. Á síðuni sæst alt úrvalið hjá DSI.
Myndirnar ið vístar eru niðanfyri, vísa bert lítlan part av úrvalinum hjá DSI. Alt hetta er tó ikki goymsluvøra. Er nakað ávíst tú kundi hugsa tær viðv. skeltum o.a., kanst tú seta teg í samband við Inventar Tænastuna.
[Fyrivarni verður tikið fyri villum]
Trýst á mynd fyri fulla stødd.


text:
ST-teknið er eitt veraldarkort, kransað við oljubløðum. Hetta er gamalt friðartekin.
Limalondini í ST. Nú á døgum eru næstan øll sjálvstøðug lond í heiminum limir í ST.
Sameindu Tjóðir er týdningarmesti altjóða felagskapurin í heimskipanini. ST er stytting fyri Sameindu Tjóðir [1]. Á donskum kallast felagsskapurin Forenede Nationer (FN), á enskum United Nations (UN) og á fronskum Organisation des Nations Unies (ONU). Alheimsfelagsskapurin Sameindu Tjóða er ein felagsskapur, ið arbeiðir fyri at beina burtur mismun millum tjóðir, millum fólkasløg, millum borgarar og millum ymsar samfelagsbólkar. Felagsskapurin virkar fyri javnbjóðis rættindum fyri øll. Stovnurin Sameindu Tjóðir varð stovnaður fyri at forða fyri fleiri kríggjum sum Fyrra- og Seinna heimsbardaga. Sameindu Tjóðir vórðu settar á stovn í 1945, beint eftir Seinna heimsbardaga.
Føroyar eru ikki sjálvstøðugur limur í Sameindu Tjóðum, men eru partur av danska limaskapinum. Hóast Føroyar ikki eru stjálvstøðugur limur, so hava tó atlimaskap í felagsskapum, sum eru knýttir at ST. Næstan øll fullveldislond eru í ST, har tey samstarva og samráðast um øll heimsins viðurskifti. Í 2013 eru 193 lond limir í ST [2]. Vatikanríkið og Palestina hava eygleiðarastøðu. Sameindu Tjóðir er ein millumtjóða felagsskapur, og meginreglan er, at bara fullveldislond kunnu verða limir. Dømi eru tó um lond uttan fullveldi, sum hava verið limir. Hvítarussland og Ukreina vóru limir í ST, hóast tey vóru partur av Sovjetsamveldinum undir Kalda krígnum [3]. Hildið verður, at Sovjetsamveldið kravdi at fáa størri vald í ST, og at hetta varð gjørt við at geva Sovjetlýðveldunum Hvítarusslandi og Ukreina status sum ST-limir og harvið fullan atkvøðurætt.
ST hevur fýra aðalmál: at verja friðin og trygdina í heiminum, eggja londunum til rættvísi, at stuðla og menna samstarvið landanna millum og at virka sum stovnur, har londini í heiminum kunnu samstarva til tess at røkka hesum málum [4]. Øll limalond taka undir við grundsjónarmiðunum um, at allar ósemjur teirra millum skulu verða loystar friðarliga, og at tey skulu ikki fara við hørðum ímóti øðrum londum uttan í sjálvverju.


text:
Fyrra helvt av FM-ung avgreidd
Í hesum døgum er FM fyri ung í høllini í Trongisvági. Leikarar úr øllum landinum eru møttir upp til hetta ársins størsta tiltak, har ungu Føroyameistararnir skulu finnast.
Leikarar norðanifrá komu suður kl. 15, og fleiri høvdu ikki ryst rullitúrin av sær, áðrenn byrjað var at leika.
Byrjað varð kl. 16 við smápinku- og smápilta-deildunum.
Í smápilta-deildini vóru tað favorittarnir, Hanus Sørensen og Elias E. á Skipagøtu, báðir úr Tór, ið livdu upp til væntarnirar og rukku finaluni. Hesir leiktu eina tætta, og til tíðir sera vælleikta finalu. Endin var, at Elias stóð stynnari, og streyk avstað við einum 3-1 sigri, men dysturin kundi verið farin báðar vegir. Triðja plássið fekk Bárður Jensen úr Nyki, av Toftum.
Í smápinkudeildini vóru tað tær báðar Johanna Stórhamar úr TBF og Eyðgerð Mikkelsen úr Nyki, sum endaðu í finaluni. Endin var, at Johanna dró longsta stráði, og sigraði sær FM-heiti í smápinku-deildini. Á triðja plássinum endaði Silja Petersen úr Purkuni.
Sostatt vóru úrslitini í einmansleiki og tvímansleiki í smápinku-, og smápilta-deildini hesi:
Smápinkur:
Einmansleikur
Nr. 1 Jóhanna Stórhamar, TBF
Nr. 2 Eyðgerð Mikkelsen, Nykur
Nr. 3 Silja Petersen, Purkan
Tvímansleikur
Nr. 1 Silja Petersen og Eyðgerð Mikkelsen, Purkan/Nykur
Nr. 2 Lív Guttesen og Jóhanna Stórhamar, TBF
Smápiltar:
Einmansleikur
Nr. 1 Elias E. á Skipagøtu, Tór
Nr. 2 Hanus Sørensen, Tór
Nr. 3 Bárður Jensen, Nykur
Tvímansleikur
Nr. 1 Elias E. á Skipagøtu og Hanus Sørensen, Tór
Nr. 2 Bárður Jensen og Poli N. Hansen, Nykur
Nr. 3 Niels Johnsson og Andras Klein, Tór


text:
Vespureiðrið (57) - Aftaná 21. umfar - 11. sept. 2017
Fótbóltssending. Studio: Poul Helgi Jacobsen, Eyðun Torgeirsson, Per Martin Gregersen, Bjartur Nolsøe og Betuel Hansen. Telefon: Erling Jacobsen, Maria Ziskason Nesá, Jón Krosslá Poulsen, Jógvan Páll Lassen, Arni Klein Abrahamsen og Bjørn Kalsø.
John Andersen og Jonhard Hansen leggja til rættis.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Leopardsnigilin vinnur á morsniglinum
Tá fake gerst fakta
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Tvillingar doyðu av hita, tí pápin gloymdi teir í bilinum
Útflutningurin av makreli og sild er nógv minkaður
Vespureiðrið (76) - 14. mai 2018
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Tíðindi frá Taekwondo felagnum Hwarang Føroyar
Skógarmotta funnin á seyði í Føroyum
Bilsølustevna í SALT á Drelnesi
Radiooperatørur roknaði positionina út, tað var bjargingin
Rák (6) - Urtagott
Prát við Regin Jacobsen, um at Bakkafrost hevur keypt sølufyritøku í USA
NOVA úr Suðuroynni - Sending 6
Hetta kann ikki góðtakast
Løtan er ikki røtt
2.400 pendla til Havnar hvønn dag
Doyði av e-sigarettini
Hugnaløtan (21) - Gestur: Lasse Klein
Samband
Postboks 226
FO-600 Saltangará


text:
Nakað av tí løgnasta, ið finst er kvinnulist. Sjálvt orðið rør framundir líkasum, at tað finst ein verulig list og ein onnur list, nevniliga kvinnulist. Soleiðis sær tað í øllum førum út við listasøguligum brillum, har kvinnan konsekvent verður fatan sum “hin”. Maðurin er skapandi skoðandi subjektið og kvinnan er passiva skoðaða objektið og so er tað jú ikki lætt at skapa list.
Tá kvinnur so allíkavæl royna seg við at skapa list, so vita tey flesta av okkum væl hvat tað fer at snúgva seg um. Tað verður heilt vist okkurt við kenslum, tí kvinnur elska kenslur, eisini gjarna okkkurt við blómum, tí kvinnur elska blómur næstan líka nógv sum tær elska kenslur. Tað kann eisini blíva okkurt feministiskt, okkurt grenj um at tað er hart at vera kvinna ella okkurt við, at tað er vakurt at hava menstruatión. Kvinnur eru jú sjúkliga upptiknar av mánaðarsjúkuni. Undir øllum umstøðum kemur tað til at snúgva seg um nakað, sum hevur við kvinnuliga universið at gera og tí er ikki nógv orsøk til at samanbera tað við ta veruligu listina, mannfólkalistina.
Løgið ha? Jú, men satt. Konulist ella kusukunstur, sum tað eisini ógvuliga kerliga verður nevnt er ein útjaðari í listaheiminum og tað er torført at síggja nakrar glottar, sjálvt um tað í 1988 eydnaðist listabólkinum Guerilla Girls at finna heilar 13 fyrimunir við at vera listakvinna:
Marina Abramovic


text:
Okkara myndarøð 'litir' vísir Føroyar frá teirra litríku síðu.
Hóast onkrir dagar kunnu kennast nakað gráir í tí, eru vit umgird av alskyns vøkrum litum.
Í hesi røðini sært tú allar okkara myndaplakatir í litum - onkrar við sterkum litum, aðrar við veikari.
Allar hava tær tó til felags, at hetta eru litir, ið við hava rundan um okkum til dagligt.
Allar myndirnar eru okkara egnu, og eru broyttar so lítið sum møguligt.
Plakatirnar í hesi røðini koma út í A3 & A2 á semimattum pappíri og verða latnar uttan rammu.
Ynskir tú at keypa rammu, ber tað tó eisini til.


text:
IRF útskrivar við hesum kapping um nýtt búmerki.
Ynskiligt er, at fáa eitt búmerki, sum á ein einfaldan hátt lýsir høvuðsendamálið hjá IRF, ið er at fyribyrgja dálking av føroyska umhvørvinum.
Í staðin fyri at brenna virðismikið tilfeingi, sum møguliga kundi verið endurnýtt, fer IRF í framtíðini at spæla ein týðandi leiklut í arbeiðinum móti einum nýggjum og grønari búskapi, har minni verður brent og meiri verður endurnýtt, umhvørvinum at frama. IRF fer sostatt framyvir at hava ein grønari profil, og hetta skal síggjast aftur í búmerkinum.
Tað stendur frítt at velja litir og snið. Navnið IRF skal tó varðveitast, og skal kunna nýtast saman við ella í búmerkinum.
Búmerkið skal kunna nýtast á eitt nú brævpappíri, heimasíðuni, marknaðarføringstilfari, bygningum, bilum og bingjum v.m. Uppskotið skal verða í litum, men skal eisini kunna nýtast sum svart/hvítt.
Uppskot skulu vera í A4 stødd. Navnið á luttakaranum, bústaður, telefonnummar og teldupost bústaður skal ikki skrivast á uppskotið, men skal latast í einum afturlatnum brævbjálva saman við uppskotinum.
Send uppskotið til:
IRF
“Búmerkjakapping”
Víkarvegur 107
520 Leirvík
Uppskot skulu vera IRF í hendi í seinasta lagi 20. august 2016. Vinnarin fær boð 20. september 2016.
Vinnandi uppskotið fær eina virðisløn á kr. 20.000,-
Dómsnevndin tilskilar sær rætt til, frítt at velja ímillum innkomnu uppskotini, ella onki at velja.
Í dómsnevndini eru: Gunvá við Keldu, grafikari, Edward Fuglø, listamaður, Petra Iversen, nevndarlimur hjá IRF, Poul Andrias Joensen, stjóri hjá IRF og Aslaug Gisladóttir, umhvørvisleiðari hjá IRF.
IRF
Felagsins endamál er:
– at virka fyri at burturkast og annað órudd verður beint burtur, so dálking av umhvørvi heldur uppat
– at løgtingslóg nr. 48 frá 9. juli 1970 um náttúrufriðing og løgtingslóg nr. 134 frá 29. oktober 1988 um umhvørvisvernd verða hildnar, og um gjørligt, at fáa framleiðslu í lag í samband við frammanfyri nevnda endamál.


text:
Heimamissiónsforlagið (HMF) gevur út og selur kristiligar bøkur til andliga uppbygging.
Bíbliu-App, við Dahl/Viderø Bíbliuni, til iPhone, iPad og Android snildfonir frá Føroyska Bíbliufelagnum.
Møtir, gudstænastur og onnur kristilig tiltøk. Les meira...
Lýsingarprísir á kristin.fo eru bíligir. Ring ella skriva og fá eitt gott tilboð.
Bønarsíðan: Send tíni bønarevni til Kristin.fo og vit seta tað á hesa síðuna skjótast til ber...
Lærusveinaskapur
07.09.2017 - 16:01 - Ásbjørn Jacobsen
Hetta sjóbandið snýr seg um lærusveinaskap.
[youtube=http://www.youtube.com/watch?v=rk8ERxqCZqQ]


text:
Sofía Purkhús bjargaði Amager bronsuna
Amager hevði ryggin ímóti múrinum, eftir at tær høvdu tapt fyrsta dystin um bronsuna og vóru aftanfyri 0-2 í settum í dystinum í dag ímóti Køge. Men eftir eitt sera gott ”comeback” megnaðu tær at vinna bronsuna annað árið á rað.
Amager var undan dystinum favorittur at endurvinna bronsuna í donsku flogbóltskappingini í kapping við Køge. Men Køge vann tann fyrsta dystin 3-0, sum var á heimavølli, og høvdu tær tí dystarbólt undan dystinum í dag.
Kvinnurnar frá Køge komu eisini best frá byrjan og vunnu tvey tey fyrstu settini ávikavist 25-17 og 25-22.
Men tað var eitt fullkomuliga hamskift Amager-lið, sum kom út á vøllin í triðja setti.
Og sjálvandi var tað Sofía Purkhús, sum saman við Thit Bak, gekk á odda í triðja setti. Danskir miðlar rósa Sofíu fyri hennara avrik í dag, sum var við til at tryggja Amager trý tey næstu settini við úrslitunum 25-12, 25-20 og 15-9 og harvið sigurin upp á 3-2.
Sostatt varð neyðugt við einum Gyltum Setti, fyri at avgera hvør skuldi vinna bronsuna!
Tá komu royndirnar hjá Sofíu og teimum frá síðsta ár til góðar, tí tá vunnu tær eisini 3. plássið í donsku flogbóltskappingini.
Liðini bardust um hvønn bólt í Gull-settinum, men endin var at Amager vann settið 25-21.
Her er eitt leinki til Vangamyndina, sum KVF gjørdi av Sofíu Purkhús, eftir at hon var kosin ársins leikari í Danmark í fjørð:
http://kvf.fo/netvarp/sv/2016/09/12/16091232vangamyndsofiapurkhus
Bronsudystur, kvinnur
Køge vs Amager: 3-0 (30-28, 25-22, 25-19)
Amager vs Køge: 3-2 (17-25, 22-25, 25-12, 25-20, 15-9) – Golden Set: 25-21


text:
30. apríl 2018Nr. 50
Løgtingslóg um broyting í løgtingslóg um aling av fiski v.m.
(Eigaramark, alifirðir, serligar reglur fyri Suðuroy, meginreglur fyri tillutan av aliloyvum, útlendskur kapitalur)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 83 frá 25. mai 2009 um aling av fiski v.m., sum broytt við løgtingslóg nr. 128 frá 14. desember 2012, verða gjørdar hesar broytingar:
1. § 1 verður orðað soleiðis:
“§ 1. Løgtingslógin hevur til endamáls innan fyri lívfrøðiliga burðardyggar karmar, herundir við atliti til djórasjúkur og umhvørvi, at fremja lønsemi og kappingarføri í alivinnuni.”
2. Aftan á § 2 verður sett:
“§ 2 a. Rættindi, sum verða latin til alivirksemi sambært hesi løgtingslóg, eru avmarkað rættindi. Rættindini eru grundað á aliloyvið, eru avmarkaði av innihaldinum í loyvinum og ta til eina og hvørja tíð galdandi lóggávu.”
3. Í § 3 verður “og á innaru og ytru landleiðirnar” broytt til: “og á sjóøkinum innan fyri fiskimarkið”.
4. Í § 6, stk. 2 verður aftan á “treytir og metingarstøði” sett: “, herundir atlit til fiskasjúkur og umhvørvi”.
5. Í § 6 verða sum stk. 3 og 4 sett:
“Stk. 3. Nýggj laksaaliloyvir á sjónum á alifirðum sbrt. § 6 a kunnu verða latin móti viðurlagi aftan á útbjóðing eftir nærri reglum, sum landsstýrismaðurin ásetur. Landsstýrismaðurin kann eisini áseta reglur um aðrar útlutingarhættir.
Stk. 4. Landsstýrismaðurin kann áseta reglur um serlig loyvir, herundir granskingarloyvi og menningarloyvi.”
6. Aftan á § 6 verður sett:
“Alifirðir o.a.
§ 6. a. Alifirðir eru tey sjóøki, vík, sund ella fjørður, sum sbrt. kunngerð frá landsstýrismanninum kunnu verða nýtt til aling á sjónum av matfiski av laksi og sílum.
Stk. 2. Landsstýrismaðurin kann eisini í kunngerð áseta, hvørji onnur landaøkir og sjóøkir kunnu verða nýtt til aling.
Stk. 3. Ein alifjørður verður ásettur sum eitt nærri geografiskt avmarkað sjóøki, vík, sund ella fjørður, og skal ásetast við atlitum til fyribyrging og niðurberjing av sjúkum hjá fiski, umframt atlitum til m.a. umhvørvi og annað brúk av økinum.
Stk. 4. Áðrenn kunngerð um áseting av alifirðum ella broyting av alifirðum verður sett í gildi, skulu viðkomandi partar verða hoyrdir.
Stk. 5. Eftir hesi løgtingslóg er laksaaliloyvi eitt loyvi til aling á sjónum av matfiski av laksi og sílum á alifirðum sbrt. stk. 1.
Stk. 6. Á einum øki á landi, sum liggur við ein alifjørð, kann bert verða givið loyvi til framleiðslu av laksi ella øðrum fiskasløgum, um hetta virksemið ikki er til ampa fyri virksemið sambært laksaaliloyvi.
Stk. 7. Á einum alifirði til aling á sjónum av matfiski av laksi og sílum kann verða givið loyvi til at ala onnur djóra- og plantusløg, sum liva í vatni ella sjógvi, enn laks og síl, um hetta virksemið ikki er til ampa fyri virksemið sambært laksaaliloyvi.
Stk. 8. Um loyvi, sum verður givið sbrt. stk. 7 til at ala onnur djóra- og plantusløg, sum liva í vatni ella sjógvi, enn laks og síl, ikki hevur verið brúkt í tvey fylgjandi ár, fellur tað aftur til landið. Landsstýrismanninum verður givin heimild til í serligum førum at víkja frá 2 ára tíðarfreistini, sum ásett í 1. pkt.
Stk. 9. Fjórða hvørt ár, áðrenn 1. november, leggur landsstýrismaðurin fyri Løgtingið frágreiðing, sambært § 51, stk. 4 í Tingskipan Løgtingsins, um støðuna í alivinnuni, og hvørjar ætlanirnar eru fyri víðari menning av vinnuni í mun til aling á sjógvi og landi, útlendskan ognarskap, um metingarnar av vistfrøðiligu støðuni í firðunum og aðrar viðkomandi tættir. Fyrsta frágreiðing verður løgd fyri Løgtingið áðrenn 1. november 2020.
Forboð fyri aling á vøtnum
§ 6 b. Tað kann ikki verða givið loyvi til aling á vøtnum og í byrgingum.
Krav um virking í Suðuroy
§ 6 c. Laksur frá alibrúkum á alifirðum í Suðuroy skal verða virkaður í Suðuroy. Við virking eftir 1. pkt. skal skiljast bløðging, kryvjing, pakking av heilum rundum fiski, ísaður ella frystur.
Stk. 2. Landsstýrismaðurin ásetur í kunngerð nærri reglur um virking í Suðuroy sbrt. stk. 1, herundir skjalprógv um, at kravið eftir stk. 1 kann verða lokið, um afturtøku av loyvi, um settu treytirnar ikki eru loknar og um undantøk í serligum førum.
Stk. 3. Landsstýrismaðurin skal, tá tað er neyðugt, geva undantaksloyvi frá krøvunum sbrt. stk. 1, tá talan er um sjúku- og sjúkufyribyrgjandi tiltøk.
Stk. 4. Fyri verandi loyvishavarar kann verða ásett freist at tillaga viðurskiftini.
Felagaformur
§ 6 d. Aliloyvi kann verða latið partafeløgum og smápartafeløgum, sum eru skrásett hjá Skráseting Føroya, ella eru fráboðað Skráseting Føroya sum undir stovnan. Kapitalpartar skulu gevast út við navni.”
7. Yvirskriftin yvir § 7 verður orðað soleiðis:
“Eigaramark fyri laksaaliloyvir”
8. § 7 verður orðað soleiðis:
“§ 7. Reglurnar í stk. 2-4 eru galdandi fyri laksaaliloyvi, sbr. § 6 a, stk. 5.
Stk. 2. Eingin løgfrøðiligur ella fysiskur persónur kann beinleiðis ella óbeinleiðis gjøgnum tað samband, sum nevnt er í § 7 í vinnufelagalógini, hava ræði á 50 prosentum ella meira av aliloyvunum.
Stk. 3. Er ein fyritøka afturatknýtt fyritøka, sbr, stk. 4., ella eru tvær ella fleiri fyritøkur afturatknýttar somu fyritøku, kunnu fyritøkan og afturatknýttu fyritøkurnar tilsamans ikki hava ræði á 50 prosentum ella meira av aliloyvunum. Hevur fysiskur persónur ávirkan á fyritøku, sum nevnt í stk. 4, er fyritøkan afturatknýtt fyritøka.
Stk. 4. Afturatknýtt fyritøka er fyritøka, sum ikki er dóttirfyritøka, men har ein fyritøka og dóttirfyritøkur hava týðandi ávirkan á rakstrarligu og fíggjarligu leiðsluna hjá fyritøkuni. Tað er týðandi ávirkan, um fyritøkan og dóttirfyritøkur eiga ella hava ræði á 20 prosentum ella meira av atkvøðurættindunum í fyritøkuni.
Stk. 5. Eingin kann útinna síni umsitingarligu rættindi í alifyritøku í stríð við stk. 2 og 3.
Stk. 6. Alifeløg skulu í viðtøkunum hava ásetingar um
1) ræðisavmarkingarnar eftir stk. 2 og 3, og
2) avmarkingar í umsitingarligu rættindunum eftir stk. 5.
Stk. 7. Landsstýrismaðurin kann í serligum førum veita tíðaravmarkað undantak frá stk. 2 og stk. 3.”
9. § 7 a og yvirskriftin yvir § 7 a verður orðað soleiðis:
“Útlendskur kapitalur
§ 7 a. Reglurnar í stk. 2-4 eru galdandi fyri laksaaliloyvi, sbr. § 6 a, stk. 5.
Stk. 2. Eingin løgfrøðiligur ella fysiskur persónur, sum ikki er heimahoyrandi í Føroyum, kann beinleiðis ella óbeinleiðis gjøgnum tað samband, sum nevnt í § 7 í vinnufelagalógini, eiga ella hava ræði á 20 prosentum ella meira av atkvøðurættindunum í fyritøkum við laksaaliloyvi.
Stk. 3. Persónur er heimahoyrandi í Føroyum, sum
1) er skrásettur í fólkayvirlitinum í Føroyum, er fult skattskyldugur í Føroyum, og
2) hevur verið skrásettur í fólkayvirlitinum í Føroyum í tilsamans 5 ár.
Stk. 4. Felag er heimahoyrandi í Føroyum, um:
1) Felagið er skrásett hjá Skráseting Føroya ella er fráboðað Skráseting Føroya sum undir stovnan, sbr. § 6 d.
2) Felagið hevur høvuðssæti í Føroyum.
3) Meirilutin av limunum í nevndini, um felagið hevur eina nevnd, ella meirilutin av limunum í eftirlitsráðnum, um felagið hevur eitt eftirlitsráð, eru heimahoyrandi í Føroyum, og stjórar felagsins lúka stk. 3, nr. 1. Er talið av limum, sum eftir 1. pkt. skulu vera heimahoyrandi í Føroyum, ikki eitt heilt tal, verður talið rundað uppeftir.
Stk. 5. Eingin kann útinna síni umsitingarligu rættindi í alifyritøku í stríð við stk. 1-4.
Stk. 6. Alifeløg skulu í viðtøkunum hava ásetingar um
1) ræðisavmarkingarnar eftir stk. 1-4, og
2) avmarkingar í umsitingarligu rættindunum eftir stk. 5.
Stk. 7. Landsstýrismaðurin kann eftir umsókn geva undantaksloyvi til, at farið verður upp um markið í stk. 2 í førum, tá tað fyri 9. august 2012 eru gjørdar avtalur um avhendingar av kapitalpørtum, har avhendingin skal fara fram eftir 9. august 2012, og tað verður mett at vera av alstórum fíggjarligum týdningi fyri viðkomandi, at undantak verður givið.
Stk. 8. Reglurnar í § 2, stk. 2 og 3 í løgtingslóg nr. 128 frá 14. desember 2012 um broyting í løgtingslóg um aling av fiski v.m. um kapitalpartar, sum eru útvegaðir fyri 9. august 2012, verða framvegis nýttar upp á slíkar kapitalpartar.”
10. § 8, stk. 1 verður orðað soleiðis.
“Landsstýrismaðurin kann broyta ella taka aftur aliloyvi:
1) um týðandi fortreytir, sum aliloyvið er grundað á, eru broyttar,
2) um aliloyvið er í stríð við økisætlanir og verndartiltøk eftir § 11,
3) um grov brot ella endurtikin brot verða framd á ásetingar í hesi lóg ella ásetingar, givnar við heimild í hesi lóg,
4) um aliloyvi ikki verður brúkt ella bert verður brúkt í avmarkaðan mun,
5) um loyvi ella góðkenning, nevnd í § 6, stk. 1, litra c dettur burtur, ella at tað eftir tí lóggávu, sum er nevnd í § 6, stk. 1 litra c, er sett bann ella líknandi tiltøk í verk soleiðis, at loyvið ikki kann verða nýtt,
6) um alingin er til ampa fyri alivirksemið sbrt. laksaaliloyvi, sbr. § 6 a, stk. 6 og stk. 7.”
11. Í § 18 verður sum stk. 4 sett:
“Stk. 4. Alifeløg, sum hava laksaaliloyvi, skulu fyri hvørt aliøki sær skráseta og fráboða til Heilsufrøðiligu starvsstovuna tal á kópi, sum verður tikin í sambandi við alivirksemi, ella sum av øðrum orsøkum doyr í sambandi við alivirksemi. Fráboðast skal eina ferð um árið til Heilsufrøðiligu starvsstovuna í tí sniði, sum starvsstovan ásetur. Heilsufrøðiliga starvsstovan skal lata upplýsingarnar víðari til granskingarstovnar og myndugleikar, sum biðja um tað.”
12. Aftan á § 18 verður sett:
“§ 18 a. Ein og hvør, sum hevur ræði á aliloyvum, sbr. § 7, stk. 2, og ein og hvør, sum hevur ræði á kapitalpørtum sbr. § 7, stk. 3, skal boða alifelagnum frá.
Stk. 2. Ein og hvør, sum ikki er heimahoyrandi í Føroyum, og sum hevur ræði á meira enn 20 prosentum av felagskapitalinum í alifelagnum, sbr. § 7 a, stk. 1-4, skal boða alifelagnum frá.
Stk. 3. Tann, sum hevur ræði á kapitalpørtum, sbr. § 7, stk. 3, í tveimum ella fleiri alifeløgum skal, umframt at boða alifelagnum frá um eigaraviðurskiftini í alifelagnum, eisini boða alifelagnum frá um eigarapartin í hinum alifeløgunum.
Stk. 4. Hevur alifelag fingið fráboðan, sum nevnt í stk. 1-3, skal felagið boða fyritøkuni sum hevur ræði á felagnum, sbr. § 7, stk. 2 ella kapitaleigarunum, sbr. § 7, stk. 3 og § 7 a, stk. 2-4, frá, at møtirætturin og atkvøðurætturin á aðalfundi ikki kann útinnast í stríð við viðtøkur felagsins, sbr. § 7, stk. 5 og § 7 a, stk. 5.
Stk. 5. Alifelag skal skjótast gjørligt boða landsstýrismanninum frá um fráboðanir eftir stk. 1-4.
Stk. 6. Alifeløg skulu í viðtøkunum hava ásetingar um fráboðanarskylduna eftir stk. 1-3.
Stk. 7. Landsstýrismaðurin ásetir í kunngerð nærri reglur um fráboðanir eftir stk. 1-3 og stk. 5.”
§ 2
Stk. 1. Henda løgtingslóg kemur í gildi dagin eftir, at hon er kunngjørd.
Stk. 2. Reglurnar um eigaramark í § 1, nr. 8 í hesi løgtingslóg verða nýttar til aliloyvir, sum eru fingin, eftir at løgtingslógin er komin í gildi.
Stk. 3. Ásetingin í § 1, nr. 6, § 6 b, um forboð fyri aling á vøtnum og í byrgingum, kemur í gildi, tá hendan løgtingslóg er komin í gildi. Feløg, fevnd av ásetingini, fáa eina skiftistíð til 1. januar 2021.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 77/2017


text:
Mest lisni føroyski rithøvundi í skúlunum er Marjun Syderbø Kjelnæs. Í Posthúskjallaranum hjá Tórshavnar kommunu leggur hon fríggjakvøldið kl 21:00 fram yrkingasavnið Rót Tripp.
Forlagið Sprotin boðar frá, at tittulin flirtrar við amerikanska hugtakið Road Trip, 'sum vísir seg sum eitt helt serligt tripp út av vegnum og niður til røturnar undir beinu asfalteraðu leiðini, har skammlopini sjóða og svíða og titra millum nervatræðrirnar.'
Sambært pensumlistunum í lærugreinini føroyskum í 9. og 10. flokki er Marjun Syderbø Kjelnæs, sum nýliga hevur fingið trý ára starvsløn, millum mest lisnu rithøvundarnar. Í flestu førum er talan um stuttsøguringin "Skriva í sandin" (2010) og stuttsøguna "Kópakonan" (2001). Stuttsøguringurin "Skriva í sandin" er uppgivin sum bókmentaverk í flestu pensumlistum í 10. flokki og er eisini vælumboðaður í 9. flokki. Hetta samsvarar eisini væl við, at "Skriva í sandin" eisini er mest útlænta flokssett til føroysklærugreinina úr savninum hjá Námi hetta skúlaárið, sum nú er farið.
Mariann Hansen og Mike Viderø framføra leikin TRAPPAN, ið Marjun hevur skrivað, og Bárður Persson hevur leikstjórnað. Seinni lesur Marjun sjálv úr nýggja savninum, og vit fáa okkum eitt glas av víni afturvið, siga fyrireikararnir.
Høgni Heinesen tók myndina av Marjuni á bókapermuni.